钦定古今图书集成/明伦汇编/皇极典/第113卷 > 金七
## 钦定古今图书集成/明伦汇编/皇极典/第113卷 > 金七

### 宣宗本纪

按《金史宣宗本纪》：“宣宗继天兴统述道勤仁英武圣
孝皇帝，讳珣，本名吾睹补，显宗长子，母曰昭华刘氏，
大定三年癸未岁生，世宗养于宫中。十八年封温国
公，加特进。二十六年，赐今名。二十九年进封丰王，加
开府仪同三司，累判兵吏部，又判永定彰德等军。承
安元年进封翼王。泰和五年，改赐名从嘉。八年进封”
邢王，又封昇王，所至著祥异。至宁元年八月，卫绍王
被弑，徒单铭等迎于彰德府。既至京，亲王百官上表
劝进。甲辰，即皇帝位于大安殿，以纥石烈胡沙虎为
太师、尚书令兼都元帅，封泽王。九月乙巳朔，谕尚书
省：事有规画者，皆即规画，悉依世宗所行行之。丙午，
以驸马雄名第赐胡沙虎。丁未，谕宰臣曰：“朕即大位，
群臣凡有所见，各直言勿隐。”临奠于卫绍王第，有司
奏旧礼当设座哭。上命撤座，伏哭尽哀，敕有司以礼
改葬。戊申，御仁政殿视朝，赐胡沙虎坐，胡沙虎不辞。
辛亥，封皇子守礼为遂王，守纯为濮王。皇女温国公
主。夔王永升薨，上亲临奠。《大元》遣乙里只来。壬子，改
元贞祐。大赦，恩赉中外臣民有差。丙辰，左谏议大夫
张行信上章，言崇节俭、广听纳、明赏罚三事。尚书右
丞相徒单镒进左丞相，封广平郡王。庚申，泽王胡沙
虎等议废故卫王为庶人。上曰：“朕徐思之，以谕卿等。”
壬戌，授胡沙虎中都路和鲁忽土世袭猛安。丙寅，诏
谕六品以下官，事有可言者，言之无隐。闰月戊辰朔，
拜日于仁政殿。自是每月吉为常。授尚书左丞相徒
单镒、中都路迭鲁猛安。庚午，上复旧名。珣诏所司告
天地庙社，前所更名二字，自今不须回避。辛未，诏追
尊皇妣为皇太后。是日，皇妃、皇子至自彰德府。遣使
使宋。己卯，左谏议大夫张行信上疏请立皇太子。甲
申，立子守忠为皇太子。丙戌，诏降故卫王为东海郡
侯。甲午，减定监察御史为十二员。冬十月丁酉朔，京
师戒严。辛丑，大元乙里只来。乙巳，诏应迁加官赏诸
色人，与本朝人一体。庚戌，敕有司，“皇太子册礼，俟边
事息然后举行。”辛亥，元帅右监军术虎高琪战于城
北，凡两败绩而归，就以兵杀胡沙虎于其第，持其首
诣阙待罪，赦之，仍授左副元帅。壬子，殿前都点检纥
石烈特末也等补外。张行信上封事，言“正刑赏、择将
帅及鄯阳石古乃之冤。”大元兵下涿州，设京城镇抚
弹压官，置招贤所。癸亥，放宫女百三十人。十一月戊
辰，夏人攻会州，徒单丑儿出兵击走之。庚午，将乞和
于大元，诏百官议于尚书省，以横海军节度使承晖
为尚书右丞，耿端义为参知政事。癸未，诏赠死事裴
满福兴及鄯阳石古乃官。大元兵徇观州，刺史高守
约死之，又徇河间府、沧州。乙未，定《亡失告身文凭格》。
十二月丁酉朔，上御应天门，诏谕军士，仍出银以赐
之。平章政事徒单公弼进尚书右丞相，尚书右丞承
晖进都元帅兼平章政事，左副元帅术虎高琪“进平
章政事，兼前职。”

二年春正月丁卯朔，以边事未息，诏免朝贺。辛未，大
元兵徇彰德府，知府事黄掴九住死之。宋人攻秦州，
统军使石抹仲温击却之。癸未，有司奏“请权止今年
禘享、朝献原庙及皇太后册礼”，从之。乙酉，征处士王
浍不至。大元兵徇益都府，命有司复议本朝德运。乙
未，大元兵徇怀州，沁南军节度使宋扆死之。二月丙
申朔。壬子，大元乙里只扎八来。丙辰，罢按察司。壬戌，
大元乙里只复来。三月辛未，遣承晖诣大元请和。丁
丑，赦国内。癸未，京师大括粟。甲申，“大元乙里只扎八
来”，诏百官议于尚书省。戊子，以濮王守纯为殿前都
点检，兼侍卫亲军都指挥使，权都元帅府事。庚寅，奉
卫绍王公主归于大元太祖皇帝，是“为公主、皇后。”辛
卯，诏许诸人纳粟买官，京师戒严。壬辰，大元兵下岚
州，镇西军节度使乌古论仲温死之。夏四月乙未朔，
以知大兴府事胥鼎为尚书右丞。戊戌，奉迁昭圣皇
后柩于新寺。时山东、河北诸郡失守，惟真定、清沃、大
名、东平、徐、邳、海数城仅存而已，河东州县亦多残毁。
兵退，命仆散安贞等为诸路宣抚使，安集遗黎。至是，
以大元允和议，大赦国内。癸卯，权厝昭圣皇后于新
寺。甲辰，诏有司具阵亡人子孙以备录用。丁未，以都
元帅承晖为平章政事。庚戌，左丞相、监修国史广平郡王徒单镒薨。乙卯，尚书省奏巡幸南京，诏从之。己
未，葬卫绍王。五月癸酉，承晖加金紫光禄大夫，封定
国公。尚书左丞抹撚尽忠加崇，进封申国公。甲戌，霍
王从彝薨。乙亥，辍朝。上决意南迁，诏告国内。太学生
赵昉等上章极论利害，以大计已定，不能中止，皆慰
谕而遣之，诣原庙奉辞。戊寅，将发，雨，不果行。以南京
留守仆散端等尝请临幸，及行，先诏谕之。辛巳，诏迁
卫绍、镐厉王家属于郑州。壬午，车驾发中都。是日，雨，
至甲申止。丙戌，次定兴。禁有司扈从践蹂民田。丁亥，
次安肃州，元帅右监军完颜弼以兵迎见。癸巳，次中
山府，敕扈从军所践禾稼，计直酬之。六月甲午朔，以
按察转运使高汝砺为参知政事。癸丑，次内丘县《大
元乙里只来》。戊午，次彰德府，曲赦其境内。庚申，次钜
桥镇。是日，南京行宫宝镇阁灾。壬戌，次宜村，黄龙见
西北。秋七月，车驾至南京。诏立元妃温敦氏为皇后。
八月甲午，以立后，百官上表称贺。庚子，皇太子至自
中都。丁未，夏人入边，命移文责之。甲寅，罢经略司应
奉。翰林文字完颜素阑上书言事。九月壬戌朔，日有
食之。皇孙生。癸亥，山东路报莱州之捷。辛未，立《监察
御史陞黜格》。庚辰，诏训练军士。丁亥，谕宣徽院，正旦、
生辰不须进物。太白昼见于轸。戊子，禁军官围猎。冬
十月甲午，诏遣官市木波西羌马，陕西军户战死者，
给粮赡其家。丁酉，大元兵徇顺州，劝农使王晦死之。
壬寅，左副元帅兼尚书左丞抹撚尽忠进平章政事，
以御史中丞孛术鲁德裕为参知政事兼签枢密院
事。曲赦中都路。乙卯，遣参知政事孛术鲁德裕行尚
书省于大名府。丙辰，大元兵收成州，谕大名行省贬
损用度。德州防御使完颜丑奴伏诛。十一月丁卯，以
御史大夫仆散端为尚书左丞相。曲赦山东路。辛未，
诏赐卫绍王家属既禀。诏。有司答夏国牒。丙子，许诸
色人试武举。兰州译人程陈僧叛，西结夏人为援。辛
巳，荧惑犯房宿钩铃星。癸未，曲赦辽东路。敕罢宣抚
司辄拟官。十二月戊戌，遣真定行元帅府事永锡等
援中都。颁《劝农诏》。丁未，以和议既定，听民南渡。乙卯，
登州刺史耿格伏诛，流其妻孥。大元兵徇懿州，节度
使高闾山死之。

三年春正月辛酉朔，宋遣使来贺。壬戌，遣内侍谕永
锡防边，毋以和议为辞。癸亥，曲宴群臣。宋使定文武
五品以上侍坐员，遂为常制。乙丑，诏宣抚阿海、总管
合住讨贼刘二祖、张汝楫。戊辰，尚书省言：“内外军人
入粟补官者多，行伍浸虚，请俟平定，应监差者与三
酬，门户有职事者陞一等，其子弟应荫者罢之。”上可
其奏。乙亥，夏人犯环州，北京军乱，杀宣抚使奥屯襄。
丁丑，右副元帅蒲察七斤以其军降于大元。辛巳，皇
太子疾，辍朝。乙酉，皇太子薨。二月辛卯，环州刺史乌
古论延寿及斜卯、毛良虎等败夏人于州境，诏进官
有差。《大元》乙里只来。壬辰，上临奠皇太子殡所，有司
奏辰日不哭。上曰：“父子至亲，何可拘忌。”命御史中丞
李英、元帅左都监乌古论庆寿领兵护饟中都，付以
空名宣敕，许视功迁叙，逗挠者治以军律。乙未，改宁
边州隶岚州。丁酉，诏诸色人迁官，并视女直人，有司
妄生分别，以违制论。从户部郎中奥屯阿虎请也。辛
丑，敕宰臣馈乙里只酒馔。壬寅，颁《奖谕官吏军民诏》。
曲赦招抚北京作乱者。丙午，尚书省以“南迁后，吏部
秋冬置选，南京，春夏置选，中都，赴调者不便，请并选
于南京。”从之。武清县巡检梁佐、柳口巡检李咬住以
诛乱贼张晖、刘永昌等功，进官有差，皆赐姓完颜。丁
未，山东宣抚使仆散安贞遣提控仆散留家等破贼
杨安儿步骑三万，歼其众，降伪头目三百馀人，胁从
民三万馀户。戊申，减沿边州府官资考有差。壬子，立
《保城无虞及捕获奸叛迁赏格》。乙卯，敕奏急事不拘
假日。丁巳，日初出，赤如血，欲没复然。戊午，大风，隆德
殿鸱尾坏。三月壬戌，诏“河北州县官，令文武五品以
上辟举，不听以他事差占，仍勒终任，有劳绩者但升
遥领之职，应降罚者，亦止本处居住。”时河北残毁，吏
治多苟且，以求代易，故著是令。癸亥，诏百官各陈防
边利害，封章以闻。丙寅，敕河东、河北、大名长贰官训
练随处义兵，邻境有警，责其救援。降人自拔归国者
迁职，仍列其姓名，以招谕来者。沿河州县官罢软不
胜职任者汰去。令五品以上官公举，仍许今季到部
人内先择能者，量缓急易之。丁卯，安武军节度使张
行信上书言急务四事。庚午，谕辽东宣抚使蒲鲜万
奴选精锐屯沈州、广宁，以候进止。壬申，长春节，宋遣
使来贺。戊寅，谕尚书省，岁旱，议弛诸处碾硙，以其水
溉民田。己卯，雨。自去冬不雨雪，至是始雨。劝农事李
华言：“河北州县官吏，多求河南差占以避难，宜发元
任领戍兵者，不可离，则别注以往。”庚辰，御史台言：“在
京军官及委差官刍粮券例悉同征行，乞减其给。枢
密院委差有俸人吏，非征行不必给。”皆从之。敕尚书
省入粟补官者，毋括其户为军，有司议赏军功，毋有
所沮格。壬午，山东宣抚司报《大沫堌》之捷，夹谷石里哥及没烈擒贼渠刘二祖等斩之，前后殪贼万计。西
京军民变，遣官抚谕之。己丑，禁州县置刃于杖，以决
罪人。前年，京兆治中李友直私逃华州，结同知防御
使冯朝、河州防御判官郝遵甫、平凉府同知致仕杨
庭秀、水洛县主簿宿徽等，团集州民，号“忠义。”扈驾都
统府相挺为乱，杀其防御判官完颜八斤及城中女
直人，以书约都统杨珪，为府兵所得，珪讳之，请自效，
诱友直等执之，麾所招千馀人纳仗，坑诸城下。时京
师道路隔绝，安抚司以便宜族友直等，至是以状闻，
乃赠八斤，及被害官军十馀人各一官，赙钱三百贯。
夏四月癸巳，河东宣抚使胥鼎言利害十三事，长胜
军都统杨珪伏诛。丙申，河南路蝗，遣官分捕。上谕宰
臣曰：“朕在潜邸，闻捕蝗者止及道傍，使者不见处即
不加意，当以此意戒之。”权参知政事德升言：“旧制，夏
至后免朝，四日一奏事。”上曰：“此在平时可也。方今多
故，勿谓朕劳，遂云当免，但使国事无废，则善矣。”己亥，
曲赦山东路。癸卯，籍赴选监当官为军。乙巳，罢都南
行尚书六部。侯挚言九事。曲赦蒲察七斤胁从之党，
“募能杀获七斤者，以其官官之。”丙午，以调度不给，凡
随朝六品以下官及承应人，罢其从己人力输佣钱。
经兵州府其吏减半，司、县吏减三之一，其馀除开封
府、南京转运司外，例减三之一。有禄官吏被差不出
本境者，并罢给券，出境者以其半给之。修内司军夫
亦减其半。丁未，故皇太子启菆，赐谥曰庄献。戊申，权
葬迎朔门外。诏：“自今策论词赋进士第一甲第一人，
特迁奉直大夫；第二人以下、经义第一人，并儒林郎；
第二甲以下征事郎、同进士从事郎、经童将仕郎。”壬
子，艾国公从厚薨。诏遣使同山西宣抚司选其民勇
健者为军，谕有司勿拒河北避兵之民，所至加存恤。
用山东西路宣抚副使完颜弼言，招大沫堌渠贼孙
邦佐、张汝楫以五品职，下诏湔洗其罪。乙卯，诏“检核
朝廷差遣官券历，无故稽留中道者罪之。”丙辰，谕田
琢留山西流民少壮者充军，老幼者令就食于邢、洺
等州，欲趣河南者听。上议遣亲军六千馀及所募二
千七百人援中都，宰臣以为行宫单弱，亲军不可遣，
遂止。五月庚申，招抚山西军民，仍降诏谕之。是日，中
都破，尚书右丞相兼都元帅、定国公承晖死之，户部
尚书任天宠、知大兴府事高霖皆及于难。壬戌，降《空
名宣敕》、紫衣、师德号度牒，以补军储。辛未，立皇孙鉴
为皇太孙。癸酉，刘炳上书言十事。辛巳，上谕宰臣：“多
事之秋，陈言者悉送省，恐卿等不暇，朕于宫中置局，
命方正官数员，择可取者付出，施行何如？”宰臣请如
圣谕。诏削纳马补官恩例。戊子，谋伐西夏。遣大臣镇
抚京兆。秋七月戊午朔，大元兵收济源县。己未，征弓
箭于内外，品官三品以上三副，四品五品二副，馀以
等级征之。庚申，置陈、颍漕运提举官，以户部勾当官
往来督察。有星如太白，色青白，有尾，出紫微垣北极
傍，入贯索中。上闻河北讥察官有要求民财，始听民
渡河者避兵，民至或饿死自溺，特命御史台体访之。
又禁随朝职官敓民碾硙，以自营利。诏河间孤城，移
其军民就粟青州，括民间骡付诸军与马参用。辛酉，
议括官田及牧马地，以赡河北军户之徙河南者，已
为民佃者，俟获毕日付之。群臣迭言其不便，遂寝。癸
亥，诏河北郡县军须并减河南之半。定《尚书》所造诸
符，枢密院鹿，宣抚司鱼，统军司虎。丙寅，遣参知政事
高汝砺往河南便宜措置粮储。制品官纳弓箭之令，
丁忧致仕者免。甲戌，借平阳民租一年。诏职官更兵
亡失告身，见任者保识，即重给之，妄冒者从诈伪法。
丙子，尚书省奏给皇太孙岁赐钱，上不从，曰：“襁褓儿
安所用之？”诏致仕官俸给，比南征时减其半。丁丑，肃
宗神主至自中都，奉安于明俊殿。戊寅，月入毕宿中。
戊夜，犯毕大星。己卯，明德皇后神主至自中都，裁损
宫中岁给有差。甲申，诏：“尚书省行六部太多，其令各
路运司兼之。”改交钞名贞祐宝券。八月戊子朔，以陕
西统军使完颜合打签枢密院事。己丑，制：军府庶事，
枢密院官须与经历官裁决。经历议是而院官不从，
许直以闻。癸巳，诏遣官体究京西路新迁军户。丙申，
谕尚书省，职官犯罪大者即施行之，小者籍之，事定
始论其罪。谕枢密院，撒合辇所签军有具戒僧人，可
罢遣之。己亥，诏“武举官非见任及已从军者，随处调
赴京师，别为一军以备用，被荐未授官者，量才任之。”
庚子，上虑平阳城大，兵食不足，议弃之，宰臣持不可。
赏前冀州教授粘割忒邻，集义兵，出方略，遇土寇兵
后摄州。复立州治，积刍粮，招徕民户至五万。置山东
西路总管府于归德府及徐、亳二州，特迁三官，升正
五品职。以太常卿侯挚为参知政事，行中书省于河
北东西两路。太祖御容至自西京，奉安于启庆宫。甲
辰，置行枢密院于徐州归德府。诏“诸职官不拘何从
出身，其不可大用者，尚书省具以闻。”丙午，山东西路
宣抚司完颜弼表遥授同知东平府事张汝楫，将谋
复叛，密遣人招同知益都府事孙邦佐，邦佐斩其人驰报弼，弼杀汝楫及其党万馀，承制陞邦佐德州防
御使，馀立功者赏有差。上嘉弼功，加崇进封密国公，
诏奖谕之。丁未，诏近臣举良将，加孙邦佐昭毅大将
军、泰定军节度使，仍官其子。戊申，东平、益都、太原、潞
州置元帅府。大赦。乙酉，监察御史许古献恢复中都
之策。红袄贼掠城武，宣抚副使颜盏天泽讨走之，斩
首数百级。进天泽一官，将校有功者命就迁赏。命侯
挚招邢州贼程邦杰以官，不从则诱其党图之。减户
部干办官四员及差委官有差。壬子，置行省于陕西。
乙卯，增沿河阑籴之法，十取其八，以抑贩粟之弊，仍
严禁私渡。“增步军万人戍京以西，四万人戍京以东。
选陕西骑兵二千，增京畿之卫。谕陕西坚守延安、临
洮、环庆、兰、会、保安、绥德、平凉、德顺、镇戎、泾原、鄜坊、邠
宁、干、耀等处要害。”分渭南州郡步兵屯平原，令宣抚
使治邠州，副使治同州之澄城以统之，更以步骑守
沿渭诸津。丙辰，元帅左监军兼知真定府事永锡坐
援中都失律，削官爵，杖之八十九月丁巳朔，户部侍
郎奥屯阿虎言：“国家多故，职官往往不仕，乞限以两
季，违者勿复任用。”上嫌其太重，命违限者止夺三官，
降职三等，仍永不升注。辛酉，除名永锡特迁信武将
军、息州刺史。甲子，谕宰臣：“沿淮塘路以南地曏授民
业，今为豪势据夺者，其令有司察之。”丙寅，枢密院言：
“陕西、河东世袭蕃部巡检，昨与世袭猛安谋克，例罢
其俸，今边事方急，宜仍给之，庶获其用。又西边弓箭
手有才武出众、获功未推赏者，令宣抚司核实以闻。”
从之。丁卯，以秋稼未获，禁军官围猎。诏授隐士王浍
大中大夫、右谏议大夫，充辽东宣抚司参谋官。戊辰，
遥授武宁军节度副使徒单吾典，告平章政事抹撚
尽忠逆谋，诏有司鞫之。设潼关提控、总领军马等官。
辛未，置河北东路行总管府于原武、阳武、封丘、陈留、
延津，通、许、杞诸县，以治所。徙军户，命司属令和尚等
护治巩国公按春第。上谓宰臣曰：“按春所为不慎，或
至犯法，舍之则理所不容，治之则失亲亲之道，但当
设官以防之耳。”按春寻以不法谪博州防御使。“黜卫
绍王母李氏。光献皇后尊谥，神主在太庙，画像在衍
庆宫”，并迁出之。陈州镇防军段仲连进羊三百，诏迁
三官。命右丞汝砺诣陈州规画粮储。壬申，以苏门县
为辉州。癸酉，朝谒世祖、太祖御容于启庆宫，行献享
礼，始用乐。赐东永昌姓为温敦氏，包世显、包疙疸为
乌古论氏，睹令孤为和速嘉氏，何定为必兰氏，马福
德、马柏寿为夹谷氏，各迁一官。甲戌，朝谒太宗、熙宗、
睿宗御容，行献享礼。诏开、滑、濬、济、曹、滕诸州置连珠
寨，如卫州。乙亥，诏“河北、山东等路及平凉、庆阳、临洮
府、泾、邠、秦、巩、德顺诸州经兵四品以下职事官，并以
二十月为满。募随处主帅及官军、义军将校有能率
众复取中都者，封王，迁一品阶，授二品职；能战却敌、
善诱降人取附都州县者，予本处长官，散官，随职迁
授，馀州县递减二等。”红袄贼周元儿，陷深、祁州束鹿、
安平、无极等县，真定帅府以计破之，斩元儿及杀其
党五百馀人。丁丑，诏：“司县官能募民进粮，五十石以
上减一资考，万石以上迁一官、减二资考；二万石以
上迁一官，升一等，注见阙。诸色人以功赐国姓者，能
以千人败敌，三千人赐及缌麻以上亲，二千人以上，
赐及大功以上亲，千人以上赐止其家。”庚辰，陕西宣
抚司来上第五将城万户杨再兴击走夏人之捷。壬
午，以《空名宣敕》付陕西宣抚司，凡夏人入寇，有能临
阵立功者，五品以下并听迁授。乙酉，置大名府行总
管府于柘城县，以治所徙军户。冬十月丙戌朔，翰林
侍读学士、权参知政事乌古论德升出为集义军节
度使，兼亳州管内观察使。丁亥，尚书右丞汝砺言：“河
北军户之徙河南者，宜以系官闲田及牧马草地之
可耕者赐之，使自耕以食，而罢其月粮。”上从其请，命
右司谏冯开随处按视，人给三十亩。夏人入保安，都
统完颜国家奴破之。攻延安，戍将，又败之。是日，捷至。
戊子，以御史中丞徒单思忠为参知政事。己丑，平章
抹撚尽忠下狱既久，监察御史许古言：“尽忠逮系有
司，此必重罪而莫知其由，甚骇众听。乞遣公正重臣
鞫之，如得其实，明示罪目，以厌中外之心。”书上，不报。
庚寅，遂诛尽忠。癸巳，罪状，尽忠告中外。诏枢密副使
仆散安贞行枢密院于徐州。戊戌，辽东宣抚司报败
留哥之捷。甲辰，诏求广平郡王承晖之后，得其犹子
历亭县丞永怀，以为器物直长。丙午，夏人陷临洮，陕
西宣抚副使完颜胡失剌被执。庚戌，诏尚书左丞相
仆散端兼都元帅，行尚书省于陕西。辛亥，蒙古纲奏：
“昨被旨权山东路宣抚副使，屯东平，行至徐北岸，北
兵已偪徐，不可往。”诏枢密副使仆散安贞权于沿河
任使之。壬子，以同、华旧屯陕西兵及河南所移步骑
旧隶陕州宣抚司者，改隶陕西行省。召中奉大夫、袭
封衍圣公孔元措为太常博士。上初用元措于朝，或
言宣圣坟庙在曲阜，宜遣“之奉祀。”既而上念元措圣

十一月丙辰朔，河北行尚书省侯挚入见。诏河北西
路宣抚副使田琢自濬徙其兵屯陕。戊午，枢密院进
王世安取盱眙、楚州之策，遂以世安为招抚使，与泗
州元帅府所遣人同往淮南计度其事。戊辰，夏人犯
绥德之克戎寨，官军败之；犯绥平，又败之，赏有功将
士及来告捷者。参知政事徒单思忠言：“今陈言者多
掇拾细故，乞不送省，止令近侍局度其可否发遣。”上
曰：“若尔，是塞言路。凡系国家者，岂得不由尚书省乎？”
庚午，上与尚书左丞汝砺商略遣官括田赐军之利
害，汝砺言不便者数端，乃诏有司罢其令，仍给军粮
之半，其半给诣实之价。壬申，遣参知政事侯挚祭河
神于宜村。甲戌，移剌塔不也以军万人破夏人数万
于熟羊寨。丙子，诏市民间挽车羸疾牝马置群牧中，
以图滋息。知临洮府陀满胡土门破夏人八万于城
下。丁丑，监察御史陈规劾参知政事侯挚，上不允所
言而慰答之。庚辰，上谓宰臣曰：“朕恐括地扰民，罢其
令矣。官荒牧马地，军户愿耕者听，已为民承种者勿
敓。旧例，点检左右将军、近侍局官、护卫承应人，秩满
皆赐匹帛，虽所司为之制造，然不免赋取于民。近亦
罢之，止给宝券。至于朕所服御，亦以官丝付太府监
织之，自今勿复及民也。”大元兵徇彰德府，知府陀满
斜烈死之。十二月乙酉朔，徙朔州民分屯岚、石、隰、吉、
绛、解等州。戊子，以军事免枢密院官朝拜。己丑，侯挚
复行尚书省于河北。庚寅，太白昼见。壬辰，诏免元日
朝贺。乙未，敕赠昭圣皇后三代官爵。太康县人刘全
时温、东平府民李宁谋反，伏诛。戊戌，陕西行元帅府
乞益兵，以田琢之众隶之，仍奖谕以诏。壬寅，诏“林州
刺史唯宏与都提控从坦同经理边事，诸将功赏次
第便宜行之。”乙巳，大元兵徇大名府。癸丑，皇太孙薨，
以殇，无祭享之制。〈阙二字〉劳民。谕宣徽院免元日亲王、
公主进酒。甲寅，礼官奏：“正旦宋遣使来贺，不宜辍朝，
不举乐，服色如常仪。”诏临洮路兵马都总管陀蒲胡
土门〈阙三字〉阶。〈已下阙〉

四年春正月癸亥，监察御史田迥秀条陈五事。丙寅，
红袄贼犯泰安、德、博等州，山东西路行元帅府败之。
丁卯，谕御史台曰：“今旦视朝，百官既拜之后，始闻开
封府报衙声。四方多故之秋，弛慢如此，可乎？中丞福
兴号素谨于官事者，当一诘之。”己巳，尚书右丞高汝
砺进左丞。庚午，大元兵收曹州。辛未，参知政事侯挚
进尚书右丞。壬申，太原元帅监军乌古论德升招其
民降，比者得四千三百三十馀人。癸酉，诏赐故皇太
孙谥曰“冲怀。”更定捕获伪造宝券者官赏。乙亥，以殿
前都点检皇子遂王守礼为枢密使，枢密使濮王守
纯为平章政事。己卯，立遂王守礼为皇太子。庚辰，诏
免逃户租。壬午，言者请遣官劝农，至秋成考其绩以
甄赏。宰臣言：“民恃农以生，初不待劝，但宽其力，勿夺
其时而已。遣官不过督州县，计顷亩，严期会而已，吏
卒因为奸利，是乃妨农，何名为劝？”上是其言，不遣。二
月甲申朔，日有食之，上不视朝。诏皇太子控制枢密
院事。大元兵围太原。乙酉，以信武将军、宣抚副使永
锡签枢密院事，权尚书右丞。皇太子既总枢务，诏有
司议典礼，以金铸“抚军”之宝授太子，启禀之际用之。
平章政事高琪表乞致仕，不允。召枢密院官问所以
备御之策。丁亥，以河东南路宣抚使胥鼎为枢密副
使、权尚书左丞，行省于平阳。鼎方抗表求退，诏勉谕
就职，因有是命。行省左丞相仆散端先亦告老，遣太
医往镇护视其疾。戊子，宰臣以皇太子既立，服御仪
物悉与已受册同，今边事未宁，请少缓册宝之礼，从
之。戊戌，免亲王、公主长春节入贺致礼。己亥，大元兵
攻下霍山诸隘。甲辰，命参知政事李革为修奉太庙
使，礼部尚书张行信提控修奉社稷。权祔肃宗神主
于世祖室，奉始祖以下神主于随室，祭器“以瓦代铜，
献官以公服行事，供帐等物并从简约。”庚戌，诏“凡死
节之臣籍其数，立庙致祭。”壬子，任国公玮薨，辍朝。是
月，同知观州军州事张开复河间府、沧、献等州，并属
县十有三，表请赦旁郡胁从之臣。又请以宣抚司空
名宣敕二百道付之，从权署补，仍以粮继其军食。诏
枢密措画。三月乙卯，以将修太庙，遣李革奏告祖宗
神主于明俊殿。丁巳，曲赦中都、河北等路。议军户给
地事。乙丑，延州刺史温撤可喜上疏言，“皇太子宜选
正人为师保。”丙寅，长春节，宋遣使来贺。己巳，以将修
社稷，遣太子少保张行信预告。沧州经略副使张文
破赵福，复恩州。丙子，曲赦辽东路。己卯，处士王浍以
右谏议大夫复迁中奉大夫、翰林学士，仍赐诏褒谕。
庚辰，复邢州，捷至。夏四月己丑，陕西行省来报，秦州
官军破妖贼赵用、刘高二之捷，遣官鞫单州防御使
仆散倬之罪，罢其城单州之役。癸巳，张开奏复清州
等十有一城。诏迁官两阶，赏将士有差。甲午，改赐皇
太子名守绪。诏谕陕西路军民。丙申，河北行省侯挚
言：“比商贩粟渡河，官遮籴其什八，商遂不行，民饥益甚，请罢其令。”从之。河南、陕西蝗。丁酉，太白昼见于奎。
己亥，夏人葩俄族都管汪三郎率其蕃户来归，以千
羊进，诏纳之，优给其直。辛丑，侯挚言：“红袄贼掠临沂、
费县之境，官军败之，获其党，讯之，知其渠贼郝定僭
号署官，已陷滕、兖、单诸州，莱芜”、新泰等十馀县。时道
路不通，宰臣请谕挚为备，仍诏枢密院招捕蔡息。行
元帅府兵拔木陡关，斩首千级。甲辰，有司言：“扶风郿
县有”伤麦。五月癸丑朔，礼官言：“太庙既成，行都礼
虽简约，唯以亲行祔享为敬，请权不用卤簿仪仗及
宫县乐舞。”从之。山东行省上沂州之捷。甲寅，凤翔及
华、汝等州蝗。辛酉，以尚书右丞侯挚行省事于东平。
己巳，来远镇获夏谍者陈岊等，知夏人将图临洮、巩
州，窥长安，命陕西行省严为之备。丙子，上将以七月
行祔享礼，虑时雨有妨，诏改用十月。夏人修来羌城
界河桥，元帅右都监完颜赛不遣兵焚之，俘馘甚多。
戊寅，京兆、同、华、邓、裕、汝、亳、宿、泗等州蝗。六月戊子，诏：
“凡进奉帖及申尚书省、枢密院关应密大事，私发视
者绞，误者减二等，制书应密者如之。”壬辰，辽西伪瀛
王张致遣完颜南合、张顽僧上表来归。诏授致特进，
行北京路元帅府事，兼本路宣抚使，南合同知北京
兵马总管府，顽僧同知广宁府。丙申，木星昼见于奎，
百有一日乃伏。癸卯，诏有司祈雨。丁未，河南大蝗伤
稼，遣官分道捕之。罢河北诸路宣抚司，更置经略司。
壬子，以旱，诏参知政事李革审决京师冤狱。秋七月
癸丑朔，昭义军节度使必兰阿鲁带复威州及获鹿
县。飞蝗过京师。甲寅，山东行省槛贼郝定等至京师，
伏诛。乙卯，以旱蝗诏中外。己未，敕减尚食数品，及后
宫岁给缣帛有差。辛酉，监察御史陈规上章，条陈八
事。闰月壬午朔，日有食之。辛卯，复深州。癸巳，翰林学
士完颜孛迭进《中兴事迹》。甲午，命掌军官举奇才绝
力之人，提控、“都副统等官互举其属。”颁《举官赏罚格》，
许功过相除。品官及草泽人有才武者举荐，升降亦
如之。庚子，诏河南、陕西镇防军应荫及纳粟补官者，
当役如旧，候事定乃听赴铨。八月甲寅，太子少保兼
礼部尚书张行信定祔享亲祀之仪以进，上嘉纳之。
三原县僧广惠进僧、道纳粟多寡，与都、副《威仪》及“监
寺等格”，从其言鬻之。夏人入安塞堡，元帅左监军乌
古论庆寿遣军败之。壬戌，赐张行信宝券二万贯、重
币十端，旌其议礼之当。乙亥，诏谕中都民，命大名招
抚使募人持诏以往。丙子，大元兵攻延安。己卯，夏人
入结耶觜川，官军击走之。九月辛巳朔，大元兵攻防
州，以签枢密院事永锡为御史大“夫，领兵赴陕西便
宜从事。”壬辰，大元兵攻代州，经略使奥屯丑和尚战
没。以中尉卫完颜奴婢等充贺宋生日使。冬十月己
未，亲王百官奉迎祖宗神主于太庙，招射生猎户练
习武艺、知山径者，分屯陕、虢要地。命元帅左监军必
兰阿鲁带守潼关，遥授知归德府事完颜仲元军卢
氏。大元兵攻潼关，西安军节度使泥庞古蒲鲁虎战
没。辛酉，上亲行祔享礼。甲子，祔享礼成，赦。乙丑，诏谕
河南官吏军民，以赏格募立功之士。命参知政事徒
单思忠提控镇抚京师，移剌周剌阿不屯关陕。丙寅，
诏京师具防城器械，多凿坎阱，筑垣墙于隙地。徙卫
绍及镐厉王家属于京师。丁卯，以奉安社稷，遣官预
告。戊辰，命张行信摄太尉，奉安社稷，礼乐咸杀其数。
诏吏、礼、兵、工四部尚书董防城之役。大元兵徇汝州。
己巳，沿河唯存通报小舟，馀皆焚之。庚午，诏宿粮州
县屯兵，其签民为兵者，就署队长，以自防遏。河南行
省胥鼎遣潞州元帅、左监军必兰阿鲁带以军一万，
孟州经略使徒单百家以军五千，由便道济河趣关、
陕，自将平阳精兵援京师，命枢府督军应之。辛未，置
官领招贤所事，命内外官采访有才识勇略、能区画
防城者具以闻，得实超任，仍赏举主；内负长才不为
人所知者，听赴招贤所自陈。壬申，以龙虎卫上将军
裴满羊哥知归德府事、行枢密院事。癸酉，诏罢遣有
司所拘民间输税车牛，以运军士衣粮者。甲戌，谕附
京民尽徙其刍粮入城，官储并运之。丙子，行枢密院、
知河南府事完颜合打以征兵失应坐诛，户部郎中
魏琦以没王事官其子。己卯，议禁京师靡谷，近侍以
宝券方行，恐滞其用，不果。吏部令史韩希祖陈言，曾
以战功致身者，尽拘京师备用，从之。十一月庚辰朔，
增定守御官及军人迁赏格。辛巳，诏“止附京农民，自
撤其庐舍。”壬午，河东行省胥鼎入援京师，用其言，以
知平阳府王质权元帅左监军，同知完颜僧家奴权
右监军，代镇河东。拜鼎为尚书左丞兼枢密副使，知
归德府完颜伯嘉签枢密院事。以完颜合打伏诛，诏
中外。乙酉，元帅右都监完颜赛不来献，其提“控石盏
合喜、杨干烈等大败夏人于定西”之捷，命行省视其
功赏之。大元兵至沔池，右副元帅蒲察阿里不孙军
溃而逃，失其所佩虎符。丙戌，前临潢府推官、权元帅
右监军完颜合达率官军老幼自北归国，升镇南军

毁防城器具法。辛卯，诏立功五品以上官赐馔御前，
六品以下官赐馔近侍局。癸巳，上谕皇太子：“京城提
控官有以文资充者，彼岂知兵？其速易之。”甲午，放免
诸职官傔从及诸司局射粮兵卒尝选充军者。戊戌，
敕诸州县签籍军民，以备土寇。华州元帅府复潼关。
庚子，罢在京防城民军。遣御史陈规等充河南宣差
安抚捕盗官。河南路统军使纥石烈扫合以发兵后
期，坐诛。甲辰，以尚书工部侍郎和尚等充贺宋正旦
使。丙午，河南行枢密院从坦言，其族人道哥愿隶行
伍以自效，上嘉其忠，许之。内族承立进所获马驼，上
曰：“此军士所得，即以予之可也，朕安用哉？”因遍谕诸
道将帅，后勿复如是。十二月辛亥，平章政事术虎高
琪加崇，进尚书右丞相，参知政事李革罢。癸亥，大元
兵攻平阳。丙寅，皇太子议伐西夏。大元兵徇大名府。
壬申，大元兵进自代州神仙、横城及平定、承天镇诸
隘，攻太原府。宣抚使乌古论礼遣人间道赍矾书至
京师告急。诏发潞州元帅府、平阳、河中、绛孟宣抚司
兵援之。乙亥，高琪请修南京里城，上曰：“民力已困，此
役一兴，病滋甚矣。城虽完固，朕亦何能独安此乎？”
兴定元年春正月己卯朔，宋遣使来贺。癸未，宋使朝
辞。上谓宰臣曰：“闻息州南境有盗，此乃彼界饥民沿
淮为乱尔，宋人何故攻我？”高琪请伐之，以广疆土。上
曰：“朕意不然，但能守祖宗所付足矣，安事外讨。”乙未，
诏中都、西京、北京等路策论进士及武举人权试于
南京、东平、婆速、上京等四路。丙申，东平行省言：“调兵
以来，吏卒因劳进爵，多至五品，例获封赠，及民年七
十，并该覃恩。若人往自陈，公私俱费。请令本路为制
诰敕，类赴朝廷，以求印署，使受命者量输诸物而给
之，人力不劳，兵食少济。”从之。皇子平章政事、濮王守
纯授世袭东平府路三屯猛安。尚书左丞胥鼎进平
章政事，封莘国公。癸卯，议减庶官冗员。乙巳，大元兵
攻观州。二月戊申朔，初用贞祐通宝，凡一贯当贞祐
宝券千贯。己酉，命枢密院汰罢软军士。谕尚书省用
官马给驿传，以纾民力。庚戌，皇后生辰，诏百官免贺，
仍谕旨曰：“时方多难，将来长春节亦免贺礼。”辛亥，以
崇进元帅右都监完颜赛不签枢密院事。癸丑，罢招
贤所。乙卯，皇孙生，宣徽请称贺，诏无用乐。己未，大元
兵徇忻、代。诏定州县官虽积阶至三品，坐乏军储者，
听行部决遣。壬戌，尚书省以军储不继，请罢州府学
生廪给。上曰：“自古文武并用，向在中都，设学养士，犹
未尝废，况今日乎！其令仍旧给之。”丙子，议置庄献太
子庙。三月戊寅，敕：事关刑名，当面议之，勿听转奏。以
绛阳军节度使李革知平阳府，兼河东南路兵马都
总管，权参知政事、行尚书省。壬午，定民间收溃军亡
马之法及以马送官酬直之格。乙酉，上宫中见蝗，遣
官分道督“捕，仍戒其勿以苛暴扰民。”庚寅，长春节，宋
遣使来贺。辛卯，诏罢平阳、河中元帅。乙未，先征山东
兵，接应苗道润，共复中都。而石海据真定叛，虑为所
梗，乃集粘割贞、郭文振、武仙所部精锐，与东平军为
掎角之势图之。己亥，大元兵攻新城。庚子，攻霸州。甲
辰，威州刺史武仙率兵斩石海及其党二百馀“人，降
葛仲、赵林、张立等军，尽获海僭拟之物。”寻进仙权知
真定府事。夏四月丁未朔，以宋岁币不至，命乌古论
庆寿、完颜赛不等经略南边。戊申，孟州经略司万户
宋子玉率所部叛，斩关而出，经略使从坦等追败之。
庚戌，花帽军作乱于滕州，诏山东行省讨之。南阳五
朵山盗发，众至千馀人，节度副使移剌羊哥出讨，遇
之方城，招之不从，乃进击之，杀其众殆尽。癸丑，以安
化军节度使完颜㝢权元帅左都监、行元帅府事，督
经略使苗道润进复都城，且令和辑河间招抚使移
剌铁哥等军。铁哥与道润不协，互言其有异志，故命
重臣临镇之。戊午，单州雨雹伤稼，诏遣官劝谕农民，
改莳秋田，官给其种。平定州贼阎德用之党阎显杀
德用，以其众降。己未，以权参知政事、辽东路行省完
颜阿里不孙为参知政事，行尚书省元帅府于婆速
路。以权𨖚东路宣抚使蒲察五斤权参知政事，行尚
书省元帅府于上京。庚申，李革请罢义军总领使副，
以畀州县。尚书省以防秋在迩，改法非便，姑如旧制，
“州县各司察之。”甲子，元帅完颜赛不破宋兵于信阳，
使来奏捷。乙丑，济南泰安、滕、兖等州贼并起，侯挚遣
棣州防御使完颜霆讨平之，降其壮士二万人、老幼
五万人。完颜赛不复奏败宋军于陇山等处，俘馘甚
众。戊辰，太白昼见于井。辛未，权孟州经略使从坦追
贼宋子玉至辉州境上，其党邢福杀子玉，以众来归。
壬申，以万奴叛逆未殄，诏谕辽东诸将。完颜赛不军
渡淮，破光州两关，获军实分给将士。五月戊寅，陕西
行省破夏人于大北岔。是日，捷至。丁亥，民苑汝济上
书陈利害，上以示宰臣曰：“卑贱小人犹能尽言如此，
有可采者，即行之。”己丑，贼宋子玉馀党家属悉放归
农。尚书右丞蒲察移剌都弃官擅赴京师，降知河南府事、行枢密院兼行六部事。壬辰，延州原武县雨雹
伤稼，诏官贷民种改莳。癸巳，宋人攻颍州，焚掠而去。
戊戌，行枢密院兵败宋人于泥河湾，又败之樊城县。
山东行帅府事蒙古纲擅械转运使李秉钧，法当决。
秉钧返詈，纲应论赎，诏两释之。宋人取涟水县。癸卯，
兰州水军千户李平等苦提控蒲察燕京贪暴，杀之，
构夏人以叛，胁其徒张扆俱行，扆以计尽获之。陕西
行省便宜迁扆官四阶，授同知兰州事，赏士卒有差，
以其事上闻。甲辰，大元兵下沔城县，军官任福死之。
丙午，定河北求仕官渡河之法，曾经总兵者白枢密
院，馀验据听渡。行枢密院事乌古论庆寿南伐，还奏
不以实，诏鞫之。六月己酉，苗道润表归。国人李琛复
以众叛，琛亦表道润异谋，诏山东行省察之。修潼关，
遣中使持诏及暑药劳夫匠。权参知政事张行信进
参知政事。庚戌，诏捕治辽东受伪署官家属，得按察
使高礼妻子皆戮之。壬子，制“鄜、坊、丹州四品以下州
县官，视环庆例，以二十月”终更。甲寅，招抚使唯宏言
彰德府守臣擅徙民山砦避兵。上曰：“难保之城，守之
何益？徒伤吾民尔勿治。”乙卯，显宗忌日，谒奠于启庆
宫。丙辰，诏枢密院遣经历官分谕行院，严兵利器以
守冲要，仍禁饮宴，违以军律论。宋人合土寇攻东海
境。戊午，以宋遣兵数犯境及岁币不至，诏谕沿边罪。
宋。己未，诏：“凡上书人，其言已采用者，上其姓名。”辛酉，
以进士朱盖、草泽人李维岳论议可取，诏给八贯石
俸。乙丑，设潼关使副及三门集津提举官。尚书左丞
相兼都元帅仆散端薨，辍朝。置南京流泉务。辽东行
省遣使来上。正月中败契丹之捷。秋七月丙子朔，日
有食之。辛巳，宋人围泗州。壬午，围灵壁县。癸未，隩州
振威军万户马宽逐其刺史李策，据城叛，遣使招之，
乃降。已而复谋变，州吏擒戮之，夷其族。甲申，诏谕辽
东诸路。乙酉，宋人袭破东海县。丙申，置提举仓场使、
副。癸卯，太社坛产嘉禾，一茎十有五穗。甲辰，夏人犯
黄鹤岔，官军败之。乙巳，初置集贤院知院事、同知院
事等官。宋人及土寇攻海州，经略使击破其众。夏人
围羊狼寨，帅府发诸镇兵击走之。八月戊申，陕西行
省报：“木波贼犯洮州，败绩遁去。”木星昼见于昴，六十
有七日乃伏。己酉，海州经略司表，“官军与宋人战石
湫南，战涟水县，战中土桥，宋兵败绩。”壬子，削御史大
夫永锡官爵，有司论失律当斩，上以近族，特贳其死。
癸丑，宋人攻确山县，为官军所败。诏谕国内军士，使
知宋人渝盟之故，仍命大臣议其事。乙卯，集贤院谘
议官朱盖上书陈御敌三策。壬戌，海州经略使阿不
罕奴失剌败宋人于其境。提控李元与宋人战，屡捷，
多所俘获。徙栏通渡经略司于黄陵堈。乙丑，制增定
擒捕逃军赏格及居停人罪。丙寅，左司谏仆散毅夫
乞更开封府号，赐美名，以尉氏县为刺郡，睢州为防
御使，与郑、延二州左右前后辅京师。上曰：“山陵在中
都，朕岂乐久居此乎？”遂止。癸酉，太祖忌日，谒奠于启
庆宫。甲戌，元帅右都监承裔遣其部将纳兰记僧等、
合葩俄族都管尼庞古以兵掩袭瓜、𥟖馀族诸蕃帐，
屡破之，斩馘士卒，擒其首领，俘获人畜甚多。是日，捷
至。九月丁丑，更定监察御史失察法。以元帅左监军
必兰阿鲁带权参知政事，行省于益都。戊寅，夏人犯
绥德之克戎寨，都统罗世晖逆击，却之。己卯，蔡州帅
府侦宋人将窥息州，以轻兵诱其进，别以锐师邀击
之，掳其将沈俊。壬午，以改元兴定，赦国内。甲申，罢规
运所，设行六部。辛卯，大元兵徇隰州及汾西县。癸巳，
攻沁州。辽东行省完颜阿里不孙为叛人伯德胡土
所杀。月犯东井西扇北第二星。乙未，大元兵攻太原。
庚子，上谓宰臣曰：“朕闻百姓流亡，逋赋皆配见户，人
何以堪？又添征军须钱太多，亡者讵肯复业，其并议
除之。”宰臣请命行部官阅实蠲贷，已贷纳者给以恩
例，或“除他役，或减本户杂征四之一。”上曰：“朕于此事
未尝去怀，其亟行之。”十二月甲辰朔，大元兵攻潞州，
都统马甫死之。戊申，即墨移风砦于大舶中，得日本
国太宰府民七十二人，因籴遇风飘至中国。有司覆
验无他，诏给以粮，俾还本国。庚戌，元帅左监军蒲察
五斤进右副元帅，权参知政事，充辽东行省。是日，大
元兵平益都府。辛亥，陕西行省胥鼎谏伐宋，不报。甲
寅，海州经略使报提控韩璧败宋人于盐仓。己未，大
元兵复攻沂州，官民弃城遁。辛酉，下密州，节度使完
颜㝢死之。壬戌，侯挚兼三司使。庚午，免逃户复业者
差赋。

二年春正月乙亥，诏议赈恤。辛巳，敕南征将帅，所至
毋纵杀掠。壬午，宋人攻淮北唐州，元帅府击败之，获
统领李雄韬、陈皋以归。癸未，近侍局副使讹可遣使
报南师之捷。乙酉，陕西行省获归国人，言“大元兵围
夏王城，李遵顼命其子居守而出走西凉。”诏谕诸帅
府明斥候，严守备。戊子，唐邓元帅完颜赛不报，连破
宋人之捷。宋人攻泗州，又战却之。二月癸卯，宋人侵

定奴婢救主法。丙午，讹可败宋人于防山纥，石烈、桓
端亦遣使来上光州、信阳之捷。庚戌，海州经略败宋
兵于朐山，表请继其军储，督东平帅府发兵护送资
粮以应之。许州长社县何冕等谋反，伏诛。辛亥，张行
信出为彰化军节度使，兼泾州管内观察使。壬子，御
史以北兵退，请汰各处行枢密院、元帅府冗官，尚书
以为非便，上从尚书言，仍旧制。完颜赛不报枣阳之
捷。癸丑，完颜阿邻报皂郊堡之捷。丁巳，寿州行枢密
院破宋人高柳桥水砦，夷其砦而还。壬戌，讹可遣兵
拔宋栅碁盘岭，又破其众于裴家庄、寒山岭、龙门关
等处，得粟二千馀石。乙丑，谕枢密曰：“中京、商、虢诸州
军人愿耕屯田，比括地授之，闻徐、宿军独不愿受，意
谓予田必绝其廪给也。朕肯尔邪？其以朕意晓之。”丙
寅，谕尚书省曰：“闻中都纳粟官多为吏部缴驳，殊不
知方阙乏时，利害为如何。又，立功战阵人，必责保官，
若辈皆义军白丁，岂识职官？苟文牒可信，即当与之。
至若在都时规运薪炭入城者，朕尝植恩授以官，此
岂容伪？而间亦为所沮格。其悉谕之，勿复若是。”纥石
烈牙吾塔破宋人于盱眙军，上俘获之数。己巳，以侯
挚行省河北，兼行三司安抚司事。三月庚辰，尚书集
文资官杂议进士之选，诏依泰和例行之。癸未，讹可
败宋人于光化军。甲申，长春节。戊子，谕宰臣曰：“旧制，
廷试进士日，晡后出宫。近欲复旧，恐能文而思迟者，
不得尽其才，其令日没乃出。”以御史中丞把胡鲁为
参知政事。陕西行六部尚书杨贞削五官，累杖一百
七十，解职。讹可表言：“官军自桐柏入宋境，所向多克
捷。”癸巳，宋人争皂郊堡，击官军，军溃，主将完颜阿邻
战没。丙申，更定京城捕告强盗官赏制。辛丑，上京行
省蒲察五斤表左监军哥不霭诬防州宣抚副使纥
石烈按敦将叛而杀之。事下尚书省，宰臣以为按敦
之死，徐议恤典，哥不霭亦姑牢笼使之。上勉从其言。
夏四月壬寅朔，蒲察五斤表辽东便宜阿里不孙贷
粮，高丽不应，辄以兵掠其境。上命五斤遣人以诏往
谕高丽，使知兴兵非上国意。乙巳，诏河南路行总管
府节镇以上官充宣差捕盗使，以防御刺史以上长
贰官及世袭猛安之才武者为之副。又命濮王府尉
完颜毛良虎为宣差提控以巡督之。是日，曲赦辽东
等路。以户部尚书夹谷必兰为翰林学士承旨，权参
知政事，行省于辽东。丁未，承裔败宋人于皂郊堡。庚
戌，御史劾集贤院谘议官李维岳本中山府无极县
进士赵孝选家奴，乞正其事。上曰：“国家用人，奚择贵
贱。”命以官银五十两赎放为良，任使仍旧。壬子，遣侍
御史完颜素阑、近侍局副使讹可同赴辽东，察访叛
贼万奴事体。行省侯挚督兵复密州，提控朱琛复高
密县。癸丑，完颜素阑请宣谕高丽，复开互市，从之。乙
卯，特赐武举温迪罕缴住以下一百四十人及第。丁
巳，陕西行省兵破宋鸡公山，取和州、成州，至河池县
黑谷关，守者皆遁，前后获粮九万斛，钱数千万，军实
不可胜计。戊午，红袄贼犯徐、邳，行枢密院兵大破之。
己未，阿里不孙自潼关之败，失其所在，变姓名匿居
柘城，为御史觉察，系其家属，将穷治之，乃遣子上书，
诣吏待罪。台臣力请诛之，以惩不忠，上卒赦其罪，谕
以自效。癸亥，遣重臣审理京师冤狱。丁卯，河南诸郡
蝗。临洮路报败宋人之捷。东平行省败黑旗贼，拔胶
西县。渠贼李全来援，并破之。戊辰，河北行省败红袄
贼，进至密州，降伪将校数十人、士卒七百人，悉复其
业。五月辛未朔，凤翔元帅完颜闾山破宋人部落埚
香炉堡诸屯。甲戌，招抚副使黄椢、阿鲁荅袭破李全
于莒州及日照县之南，三道击之，追奔四十里。丙子，
夏人自葭州入鄜延，元帅承立遣兵败之马吉峰。是
日，捷至，诏遣官督捕河南诸路蝗。辛巳，策论、词赋、《经
义》进士及武举人入见，赐诰命章服。莱州民曲贵杀
节度、经略使，内族转奴自称“元帅”，构宋人，据城叛。山
东招抚司遣提控王庭玉、招抚副使黄椢、阿鲁荅等
讨平之，斩伪统制白珍及牙校数十人，生擒贵及伪
节度使吕忠等十馀人诛之。乃命庭玉保莱，朱琛保
密，阿鲁荅保宁海，以安辑其民。丙戌，陕西行省言，“四
月中，巩州行元帅承裔遣提控乌古论长寿、纳兰记
僧分道伐宋。长寿出盐川镇，记僧出铁城堡，皆克捷
而还。”辛卯，寿州行枢密院南城军攻辛城镇，一军趣
史河，与宋人战，胜之。壬辰，河北行省复黄县。乙未，第
凤翔、秦、巩三道南征将士功，各迁其官。丙申，增随朝
官及诸承应人俸。戊戌，陕西行省连报承裔等入宋
境之捷。己亥，大元兵徇锦州，元帅刘仲亨死之。庚子，
陕州群狼伤百馀人，立赏募人捕杀。六月甲辰，枢密
院言：“诸道表称大元集兵应州，飞”“将分道南下，观
其意不在河北而在陕西。河东各路义士、土兵、蕃汉
弓箭手，宜于农隙教阅，以备缓急。东平、单州冲要，豫
徙其农民粮畜，置可守之城，修近城水砦，因以为固。
潼谷远连商、虢，宜令两帅府选官按视厄塞。”又言：“贾瑀等刺杀苗道润，乞治瑀等专杀之罪，馀州郡各以
正职授头目，使分治一方。”上谕之曰：“道润之众，亟收
集之。瑀等是非未明，姑置勿问。诸头目各制一方，利
害至重，更审处之。”石州贼冯天羽众数千，据临泉县
为乱，帅府命将讨捕之，为贼所败。旁郡县将谋应之，
州刺史纥石烈公顺赴以兵，天羽等数十人迎降，公
顺杀之。馀贼走保积翠山，遣将王九思攻之，不下。诏
国史院编修官马季良持诰敕、金币往招之。比至，九
思先破栅，杀贼二千馀人，复走险。已而其党安国用
等诣季良降者五千馀人，就署国用同知孟州防御
使事，以次迁擢有差，分其众于绛、霍间。丁未，以参知
政事把胡鲁权左副元帅，与平章政事胥鼎协力防
秋。己酉，苗道润所部军请隶潞州元帅府，诏河北行
省审处之。壬子，红袄贼犯沂州，官军败之，追至白里
港，都提控齐信没于阵，有司议赠恤。丙辰，遣监察御
史粘割梭失往河中、绛、解等郡，同守土官商度可保
城池。丁巳，上以久旱，谕宰臣治京狱冤，因及京城小
民中纳石炭，既给其价，御史劾以过请官钱，并系之
狱，有论至极刑者，欲悉从宽宥何如？高琪对不然，遂
止。壬戌，御史言：户部员外郎臧伯昇供亿息州，偶遇
官军战胜，亦冒迁一官，乞论其罪。上曰：“军前如此者，
何止伯昇，今遽见罪，馀皆不安。且诘所从来，势连及
帅府，多故之秋，岂为一官遂忘大计，但令厘正之。”癸
亥，遣高汝砺、徒单思忠祷雨。秋七月庚午朔，日有食
之。辛未，诏赏南伐将士有差。夏人犯龛谷，提控夹谷
瑞及其副赵防击走之。甲戌，以旱灾诏中外。己卯，遣
官望祀岳镇海渎于北郊，享太庙，祭太社、太稷，祭九
宫贵神于东郊以祷雨。遣太子太保阿不罕德刚、礼
部尚书杨云翼分道审理冤狱。癸未，大雨。太子、亲王
百官表请御正殿，复常膳。庚寅，择明干官提控铨选，
无违失者与升擢。令译史不任事者验已历俸月放
满，别选能者。甲午，夏人复犯龛谷、夹谷瑞大破之。用
点检承元言，遣官诣诸道，选寄居守阙丁忧官及亲
军入仕才堪总兵者，得一百六人，付枢密任使。八月
庚子朔，江北行省以苗道润军隶涿州刺史李瘸驴，
副以张甫、张柔。戊申，敕“亲军百户以下，授职待阙者
给本俸，仍充役，俟当赴任遣之。”己酉，诏河北行省完
颜霆进军援山东招抚使田琢，“自今将士立功，听琢
先赏以闻。”大元遣木华里等帅步骑数万自太和岭
徇河东。乙卯，大元兵收代州。辛酉，棣州提控纥石烈
丑汉讨贼张聚，大破其众，复滨、棣二州，奸人李宜伏
诛。复禁北归民渡河。戊辰，大元兵收隰州。九月乙亥，
下太原府，元帅左监军兼知枢府事乌古论德升死
之。丙戌，谕皇太子曰：“军务之速，动关机会，悉从中覆，
则或稽缓。自今有当亟行者，先行后闻。”以户部尚书
纳合蒲剌都为元帅右监军，行元帅府事于潞州。戊
子，置秦关等处九守御使，命完颜蒲察等分戍诸厄。
议迁海州，侯挚言不便止。大元兵徇汾州，节度使兀
颜讹出虎死之。庚寅，李全破密州，执招抚副使黄椢、
阿鲁荅同知节度使夹谷寺家奴。辛卯，大元兵下孝
义县。乙未，设“随处行六部官，以京府节镇长官充尚
书，次侍郎、郎中、员外郎，防刺长官，侍郎、次郎中、员外
郎，主事、勾当官听所属任使。州府官并充劝农事、防
刺长官及京府节镇同知以下充副使。”丙申，李全破
寿光县。冬十月甲辰，李全破邹平县。戊申，破临朐县。
己酉，大元兵徇绛、潞。壬子，攻平阳，提控郭用死之。癸
丑，下平阳，知府事、权参知政事、行尚书省李革及从
坦死之。甲寅，权平定州刺史范铎以弃城伏诛。招诸
部录囚官，凡坐军期者皆奏谳。山东路转运副使兼
同知沂州防御使程戬及邳州副提控王汝霖等通
宋人为变，伏诛。宋人攻涟水县，提控刘瑛败之。丁巳，
大元兵攻泽州。戊午，尚书省言：“获奸细叛亡，率多僧
道。”诏：沿边诸州，唯本处受度，听依旧居止，来自河北、
山东遣入内郡，讥其出入。己未，李全据安丘，提控王
政屯昌乐，俟王庭玉“兵同进讨。”宣差太府少监伯德
玩擅率政兵攻全，为全所败，提控王显死焉。田琢上
言乞正玩罪。癸亥，月犯轩辕左角之少民星。甲子，诏
河东北路忻、代、宁化、东胜诸州，并受岚州帅府节制。
十一月庚午，大赦。庚辰，御登贤门，召致政旧臣赐食，
访以时政得失。辛巳，以行元帅府纥石烈桓端权签
枢密院事，行院于徐州，权右都监讹可行元帅府事
于息州。甲申，河东南路隰、吉等州听绛州元帅府节
制。大元兵收潞州，元帅右监军纳合蒲剌都、参议官、
修起居注王良臣死之。戊子，龛谷提控夹谷瑞败夏
人于质孤保。河北行省报海州之捷。壬辰，定经兵州
县职官子孙非本贯理荫及过期不荫等格。丙申，大
元兵下太原之韩村砦。定京师失火法。十二月己亥
朔，以御史中丞完颜伯嘉权参知政事、元帅左监军、
行河中府、尚书省元帅府，控制河东南北路，便宜从
事。升绛州为晋安府，总管。河东南路兵降，平阳为散
府。辛丑，签枢密院事蒲察移剌都伏诛。壬寅，前山东西路转运使致仕移剌福僧上章言时事。癸卯，诏大
理卿温迪罕达权同签枢密院事，行院于许州。甲辰，
以诛移剌都诏中外。乙巳，命徒单思忠祈雪，已而大
雪。甲寅，以开封府治中吕子羽等使宋讲和。红袄贼
攻彭城之胡村寨，徐州兵讨败之。乙卯，以礼部侍郎
抹撚胡鲁剌为汾阳军节度使、权元帅右监军，岚州
元帅古里甲完复河东。丁巳，籍濒河埽兵。癸亥，尚书
省言：“枢密掌天下兵，皇太子抚军，而诸道又设行院，
其有功及失律者，须白院启东宫，至于奏可，然后诛
赏。有司但奉行而已。自今军中号令关赏罚者，皆明
注诏旨教令，毋容军司售其奸欺。”上从之。以枢密副
使、驸马都尉仆散安贞为左副元帅，权参知政事，行
尚书省元帅府事，伐宋。甲子，上谕旨有司，“京师丐食，
死于祁寒，朕甚悯之。给以后苑竹木，令居获燠所。”
三年春正月庚午，吕子羽至淮，宋人不纳而还。诏伐
宋。丙子，税民种地亩，议行均输。壬寅，敕和市边城，军
需无至配民。定镇戍征行，军官减资《历月日格》。壬午，
大雪。上闻东掖有撤瓦声，问左右，知为丁夫，葺器物
库庑舍。上恻然，谕主者曰：“雪寒，役人不休，可乎？姑止
之。”丙戌，纥石烈牙吾塔上濠州香山村之捷。丁亥，谕
宣徽皇后生日，免百官贺。壬辰，以大元兵已定太原，
河北事势非复向日，集百官议备御长久之计伐宋。
捷至，上谓侍臣曰：“此事岂得已哉！近日遣使，实欲讲
和，彼既不从，安得不用兵也。”免单丁民户月输军需
钱。甲午，有司请立价以买南征军士所获马，上恐失
众心，因至败事。不听。乙未，敕尚书省，自今六部禀议
常事，但可再送，不得趣召辨正。馀应入法寺定断而
再送犹未当者，具以闻，下吏治之。宰相执政以下皆
不得召部寺官，部寺官亦不得诣省，犯者论违制。丁
酉，邓州元帅府提控娄室有罪，减死削爵。二月庚子，
上与太子谋南征，帅不得其人，叹曰：“天下之广，缓急
无可使者，朕安得不忧。”纥石烈牙吾塔败宋人于滁。
甲辰，胥鼎言：“军中诛赏，近制，须闻朝廷赏由中出，示
恩有归。可部分失律，主将不得即治其罪，不可。”诏尚
书、枢密杂议。宰臣请城守野战将校有“罪，从七品以
下许便宜决罚，馀悉奏裁。”上曰：“七品以下，才令治之，
将权太轻，或至误事。自今四品以下听决。”乙巳，攻宋
光山县，俘其统制蔡从定等。光州以兵来援，复败之。
丙午，上谓宰臣：“江淮之人，号称选懦，然官军攻蔓菁
𡹬，其众困甚，胁之使降，无一肯从者。我家河朔州郡，
一遇北警，往往出降，此何理也。”丁未，敕凡立功将士
有居丧者，特起复迁授。戊申，拔宋小江寨，杀其统制
王大蓬。己酉，取宋武休关。庚戌，元帅右都监承立以
绥德、保安之境各获夏人统军司文移来上，其辞虽
涉不逊，而皆有保境息民之言。诏尚书省议之。宰臣
言：“镇戎、灵平等镇，近耗夏人，数犯疆场，此文正缓我
尔。宜严备御以破奸计。”上然其言。又曰：“顷近侍还自
陕西，谓白撒已得凤州，如得武休关，将遂取蜀。朕意
殊不然。假令得之，亦何可守？此举盖为宋人渝盟，初
岂贪其土地邪？朕重惜生灵，唯和议早成为佳尔。”高
汝砺乞致仕，优诏不允。甲寅，诏陕西行省从七品以
下官许注拟，有罪许决罚，丁忧待阙，随宜任使。军官
徒以上罪及军事怠慢者，巡按御史治之。己未，行省
安贞入宋境，破梁县等军，擒统制李申之，右副元帅
完颜赛不，左都监牙吾塔，白石关、平山砦之捷俱至。
三月丁卯朔，陕西兵破宋虎头关，取兴元、洋州，捷至，
上大悦。庚午，破宋人于七口仓。甲戌，高丽先请朝贡，
因遣使抚谕之。使还，表言“道路不通，俟平定后议通
款。”命行省姑示羁縻，勿绝其好。戊寅，蔡州行元帅府
右都监完颜合达破宋人于海林关，擒统制张时。己
卯，长春节，免朝贺。提控奥屯吾里不败宋人于上津
县，军还至濠州，宋人来拒，牙吾塔击走之。乙酉，河南
路节镇以上立军器库，设使、副各一员，防剌郡设都
监、同监各一员。完颜合达败宋人于马岭堡。丙戌，行
省安贞破宋人于石堌山。己丑，追赐皇后父太尉、汴
国公彦昌姓温敦。庚寅，攻宋麻城县，拔之，获其令张
倜等。辛卯，行省安贞破宋兵于涂山。壬辰，赛不败宋
兵于老口镇，又败宋人于石鹘崖。甲午，录用罪废官
副元帅蒲察阿里不孙、御史大夫永锡等七十人。诏
“太原等路州县阙正授官，令民推其所爱为长，从行
省量与职任，及运解盐入陕西，以济调度。”命胥鼎兼
领其事。闰三月丙申朔，申明屠宰牛罪律，以雄、霸以
东付权中都经略李瘸驴，易州以西付权中都西路
经略靖安民治之。遥授金安军节度使完颜和尚、故
行军副提控夹古吾典皆除名。庚子，皇子平章政事、
濮王守纯进封英王。壬寅，叛贼王公喜构宋人取沂
州。甲辰，以沂国公主薨，辍朝。丙午，给空名宣敕及金
银符，付岚州帅古里甲，许便宜迁注，以招胁从。丁未，
谕枢密院议晋安、东平、河中诸郡备兵之策。庚戌，行
省左副元帅仆散安贞至自军前，入见于仁安殿。辛
亥，少府少监粘割梭失言利害七事。甲寅，以南伐师还，罢南边州郡籍民为兵者。戊午，夏人破葭州之通
秦砦，刺史纥石烈、王家奴战没。壬戌，治书侍御史蒲
鲁虎上书，请选太子师傅。甲子，胥鼎等各迁官，赏南
伐之功。夏四月丙寅朔，裕、宿等州置元帅府。选陕西
步骑精锐六千人实京兆。戊辰，选精锐六万分屯平
凉、泾、邠、干、耀等州。庚午，以秦州防御使女奚烈古里
间行元帅府于平凉。罢募民运解盐。筑京师里城，命
侯挚董役，高琪总监之。甲戌，以知临洮府事石盏合
喜为元帅左都监，行元帅府事于巩州。壬午，遣近侍
四人巡视筑城丁夫，时其饮食，听其更休，督吏惨酷，
悉禁止之。癸未，陕西黑风昼起，有声如雷，地大震。甲
申，诏河北州县官止令土著推其所爱者充，朝廷已
授者别议任使。乙酉，夏人据通秦寨，提控纳合买住
击败之。己丑，林州都统霍成以疑贰诬杀降人，论罪
当死。元帅惟良不欲以杀敌人诛边将，请宽其罚，仍
请立护送降民赏格以杜后患。上为之赦成，而命有
司班赏格焉。护送十人“以上至者迁一官，不及者每
名赏钱二百缗，五十人以上两官，百人以上两官杂
班任使。”庚寅，以时暑，诏朝臣四日一奏事。高汝砺请
备防秋之粮，宜及年丰，于河南州郡验直立式，募民
入粟。上与议，定其法而行之。同提举榷货司王三锡
请榷油税可入银数万两，高琪主之，众以为不便，遂
止。辛卯，夏人犯通秦砦，元帅完颜合达出兵安塞堡
以𢭏其巢。至隆州，夏人逆战，官军击之，众溃，进薄城，
俄陷其西南隅，会日暮还。壬辰，以同知平阳府事胡
天作充便宜招抚使。五月乙未朔，凤翔元帅府遣兵
败宋人于黄牛等堡。壬子，太白昼见于参。六月甲子
朔，时暑，给修城夫、病者药饵，遣谕元帅合达曰：“以卿
干局，故有唐、邓之委，或有侵轶，战退不宜远追。”第固
吾圉。以骠骑上将军、河南路统军使石盏女鲁欢为
元帅右都监，行平凉元帅府事。诏赴辽东等处行省
给银符及空名宣敕，听便宜处置。壬申，制沿河戍兵
逃亡罪，并同征行军人例。诏御史中丞完颜伯嘉行
枢密院于许州。甲戌，定防秋将校击球饮燕之罚。李
全寇日照，博兴，纥石烈万奴败之；寇即墨，完颜僧寿
又败之，复莱州。戊寅，诏陕西签军如河南例。曲赦河
东南、北路。丁亥，命防御使徒单福定等帅所部义军
与沂州民老幼尽徙于邳。戊子，辽州总领、提控唐括
狗儿帅师复太原府。平凉等处地震，诏右司谏郭著
抚谕其军民。秋七月丁酉，籍邳、海等州义军及胁从
归国而充军者，人给地三十亩，有力者五十亩，仍蠲
差税，日支粮二升，号决胜军。戊戌，上进枢密，臣僚谕
之曰：“里城久未毕功，尚书欲增调民，朕虑妨农，况粮
储不继，将若之何？盍改图之。”枢臣言：“是役之兴，实为
大计。今功已过半，偶值霖潦，成功差迟。尚书议增丁
夫，势必验口，不令妨业，比及防秋，当告成矣。”上曰：“卿
等善为计画，无贻朕忧。”庚子，以地震，曲赦陕西路。甲
辰，置东西、南三路行三司。乙卯，曲赦山东、西路。丁巳，
遣徒单思忠以地震祭地祇于上清宫。八月丙寅，补
阙许古等削官解职。丁卯，木星犯舆鬼东南星。戊辰，
遣礼部尚书杨云翼祭社稷，翰林侍读学士赵秉文
祭后土于河中府。西京行三司李复亨言汝、邓冶铁，
河南北食盐之利。木星昼见于柳，百有九日乃灭。壬
申，上敕台臣：“朕处分《尚书》事，或至数日不奉行，及再
问则巧饰次第以对。大臣容有遗忘，左右司玩弛，台
臣当纠。今后复尔，并罪卿等。”乃定御史上下半月勾
检省中制敕文字。大元兵下武州，军事判官郭秀死
之。丁丑，缓在京差徭。中山治中王善杀权知府事李
仲等以叛。大元兵下合河县，县令乔天翼等死之。乙
酉，命枢密遣官简岭外诸军之武健者养之。彰德、邢、
洺、卫、濬、怀、孟等城弱者罢遣。戊子，敕侯挚谕三司行
部官“劝民种麦，无种粒者贷之。”九月甲午，诏“单州经
略”使完颜仲屯宿州，与右都监纥石烈德同行帅府
事。丙申，唐州从宜夹谷天成败宋人于桐柏。丁酉，尚
书省请申命侯挚广营积贮，上不许，曰：“征敛已多，今
更规画，不过复取于民尔。防秋稍缓，当量减戍兵，用
度幸足，何至是邪？”甲辰，大元兵徇东胜州，节度使伯
德窊哥死之。庚戌，命行省胥鼎领兵赴河中。壬子，真
定招抚使武仙请给金银符，赏有功，从之。沿河造战
舰，付行院、帅府。冬十月癸亥朔，定保举县令能否升
黜举主制。乙丑，用蒙古纲言，招集义军，各置都统、副
统等官，如贞祐三年制。平凉府先以地震被命醮祭，
方行事，庆云见，以图来上。遣官覆验，得实。是日，百官
奉表称贺。丁卯，以完颜开权元帅左都监，郭文振权
右都监，并行元帅府事，谋复太原。壬申，定赃吏计罪
以银为则。癸酉，以庆云遣官告太庙。甲戌，以庆云诏
国内。己卯，大元兵次单州境。诏“诸路民应迁避兵而
不欲者，亟遣人以利害晓之。”癸未，里城毕功，百官称
贺。宴宰臣便殿，迁右丞挚官一阶，赐右丞相琪、左丞
汝砺、参知政事思忠，金鼎各一，重币三。是役，上虑扰

得二百万有奇，准格迁赏。甲申，宰臣请以里城之功
建碑会朝门，从之。丁亥，大元兵屯绵上。壬辰，命有司
葺闲舍，给薪米以济贫民，期明年二月罢，俟“时平则
赡之，以为常。”十一月癸巳朔，前岚州仓使张祐自夏
国来归。以枢密副使仆散安贞、同签院事讹可行院
事于河北。乙未，以官驴借朝士之无马者乘之，仍给
刍豆。己亥，大元兵徇彰德府。辛丑，诏朝官七品、外路
六品以上官，二岁举县令一人。户部令史苏唐催租
封丘，期限迫促，民有生刈禾输租者，上闻之，遣吏按
问，杖唐五十，县令高希隆减二等。尚书以希隆罚轻，
上曰：“使臣至外路，自非至刚者孰能不从？其依前诏。”
甲寅，徐州总领纳合六哥大破红袄贼于狄山。礼部
郎中抹撚胡鲁剌上疏言时事。丁巳，右丞相高琪下
岳，泰安军副使张天翼为贼张林所执以归。宋絷之
楚州，至是逃归，授睢州刺史，超两官，进职一等。戊午，
大元兵平晋安府，行元帅府事、工部尚书粘割贞死
之。十二月，诛高琪。

四年春正月壬辰朔，诏免朝。丙申，金安军节度使、行
元帅府事古里甲石伦除名。丁酉，大元兵下好义堡，
霍州刺史移剌阿里合等死之，诏赠官有差。庚戌，宋
步骑十馀万围邓州，闻援军至，夜焚营去。招抚副使
术虎移剌荅追及之，夺其俘还。壬子，昼晦，有顷，大雷
电，雨以风。癸丑，户部侍郎张师鲁上书，请遣骑兵数
千，及春淮、蜀并进以挠宋。丙辰，以武仙遥领中京留
守，进官一阶。三月辛丑，议迁睢州。治书侍御史蒲鲁
虎奉诏相视京东城池，还，言勿迁便，乃止。癸卯，长春
节，诏免朝。乙巳，林州元帅惟良擒叛人单仲、李俊诛
之，降其党卢广。己酉，以吏部尚书李复亨参知政事，
南京兵马使术甲赛也行怀孟帅府事。辛亥，进平章
政事高汝砺为尚书右丞相、监修国史，封寿国公；参
知政事李复亨兼修国史、平章政事。陕西行尚书省
胥鼎进封温国公，致仕。壬子，红袄贼于忙儿袭据海
州，经略使完颜陈儿以兵击败忙儿，复取之。甲寅，木
星犯鬼宿积尸气。夏四月庚申朔，诏御史中丞完颜
伯嘉提控防城事。癸亥，安武军节度使柴茂破红袄
贼于枣强。祁州经略使段增顺破叛贼甄全于唐县。
夏人犯边，元帅石盏合喜破之。乙丑，以彰德、卫辉、滑、
濬诸州隶河南路转运司，以河南路转运司为都转
运，视中都增置官吏。戊辰，禘于太庙。大元遣赵瑞以
兵攻孟州，提控鲁德、王安复大名府。以参知政事把
胡鲁权尚书右丞、左副元帅，元帅左都监承立为右
监军，权参知政事，同行尚书省元帅府于京兆。庚辰，
东平元帅府总领提控蒲察山儿破红袄贼于聊城。
壬午，命六部捡法，以法状亲白部官，听其面议，大理
寺如之。五月壬辰，定《二品至三品立功迁官格》。癸巳，
红袄贼寇乐陵监山，横海节度使王福连击败之。张
聚来寇，又败之。甲午，上击鞠于临武殿。丙申，以时暑，
免常朝四日一奏事。丁酉，谕工部，“暑月停工役。”癸卯，
大元兵徇隩州。丙辰，大元兵徇兖州，泰定军节度使
完颜畏可死之。六月丙寅，遣人招张柔。丁卯，诏减监
察御史四员。戊辰，山东民侨居者募壮士五百人。益
东莒公、燕宁军。月犯土星。己巳，太白昼见于张，百八
十有四日乃伏。甲戌，制诸仓场库院巡护军受提举
仓场司及监支纳官弹压。京畿不雨，敕有司阅狱，杂
犯死罪以下皆释之。丁丑，大元遣杨在攻下大名，又
攻开州及东明、长垣等县。己卯，祈雨。庚辰，宋人方子
忻来归，有司处之郑州。上曰：“吾民奔宋者，彼例衣食
之，彼来归者不善视之，或复逃归，漏泄机事，命增子
忻廪给”，有司优遇之。元帅右监军权参知政事承立
上封事。秋七月辛卯，宋人及红袄贼犯河朔，诸郡皆
降，独沧州经略使王福固守。会益都贼张林来攻，福
乃叛降林，帅府请讨之。是日，雨。癸丑，林州行元帅府
遣总领严禄等讨红袄贼于彰德府，生擒伪安抚使
王九。诏参知政事李复亨为宣慰使，御史中丞完颜
伯嘉副之，循行郡县劭农。以乌古论仲端等使大元。
八月戊午朔，严实戍江。王赟据济南，山东招抚高居
实遣人招严实于青崖，砦，获其款以闻。李全犯东平
府，监军王庭玉败之，擒其伪安化军节度使张林。庚
申，高阳公张甫请增兵守冀州。上谕枢密：“颍州民渡
淮为宋军者，凡十村，可追索主者惩一二，以诫其馀。”
庚午，敕掌兵官不听举县令。夏人陷会州，刺史乌古
论世显降。甲戌，陕西行省报龛谷败夏人之捷。乙亥，
上谕宰臣：“河南水菑，唐、邓尢甚，其被菑州县，已除其
租，馀顺成之方，止责正供，和籴杂征并免。”仍自今岁
九月始，停周岁桑皮、故纸折输，流民佃荒田者，如上
优免。丙子，陕西行省与夏人议和。戊寅，定选补亲军
法。己卯，罢葭州招抚司。壬午，陕西路行省承裔报定
西州之捷。丙戌，以随路诸军户徙河南，京东、西南路
各设检察使副。恒山公武仙降大元。九月戊子，诏遣
官于河南、陕西选亲军。辛卯，进《章宗实录》。戊戌，大元木华里屯军真定，置总领元帅府于归德，以寿州、陈
留两镇兵属之。庚子，夏人入定西州。壬寅，宋人屯皂
郊堡，行军提控完颜益都击败之。大元遣塔忽等来。
癸卯，夏人来侵。甲辰，滕州招捕提控夏义勇讨红袄
贼，败之。乙巳，诏参知政事李复亨提控刍粮事。己酉，
夏人陷西宁州，尚书省都事仆散奴失不坐诛。驸马
都尉徒单寿春夺官一阶，杖六十。癸丑，更定安泊逃
亡出征军人罪及捕获赏格。甲寅，宋人出秦州，及夏
人来侵。丙辰，巩州行元帅府事石盏合喜报定西州
之捷。冬十月壬戌，大元遣蒙古塔忽、讹里剌等来。己
卯，陕西东路行省报绥德州之捷。泗州元帅府言，“红
袄贼一月四入寇，掠”人畜而去。庚辰，上击鞠于临武
殿。辛巳，授红袄贼时青滕阳公本处兵马总领元帅
兼宣抚。癸未，京西山寨各设守御使副，令本路帅府
总之。谕陕西行省图复会州，上击鞠于临武殿。十一
月丁亥朔，免越王永功朔望朝参。易水公靖安民为
其下所杀。戊子，黄陵堈经略使乌古论石虎等以战
阵失律，伏诛。壬辰，木星昼见于翼，积六十有七日，伏
夜，又犯灵台第一星。甲午，河南水，遣官劝课。更浮山
县名“忠孝。”戊戌，诏复卫绍王王爵，仍加开府仪同三
司。壬寅，山东东路军户徙许州，命行东平总管府治
之，判官一人分司临颍。乙巳，诏柴茂权元帅左都监，
盖仁贵摄右都监，同行元帅府于真定。是月，大元木
华里国王以兵围东平。十二月甲戌，祈雪。礼部郎中、
权左司谏抹撚胡鲁剌上封事。戊寅，诏“军官许月击
鞠者三次，以习武事。”庚辰，腊，享于太庙。乙酉，镇南军
节度使温迪罕思敬上书言钱币、税赋二事。

五年春正月丙戌朔，免朝。丁亥，世宗忌日，谒奠于启
庆宫。戊子，拓南京诸河逋户旧耕官田，给军户。壬辰，
议御西夏及征南事。谕皇太子以《东平御敌方略》。甲
午，谕枢密院，“南伐事更当评议其便。”撰故卫王事迹，
如海陵庶人例。丁酉，大元兵攻天并关。戊戌，宋人袭
泗州西城，提控王禄死之。辛丑，太白昼见于牛，二百
“三十有二日伏。”乙巳，诏诸道兵集蔡州。己酉，伐宋。庚
戌，山东行省报东平之捷。二月丙辰朔，置招抚司于
单州，曲赦东平府。庚申，下诏伐宋。以内族惟弼权同
签枢密院事，行院于中京；斡勒合打权元帅府右都
监，行元帅府于蔡、息；纳合降福权签枢密院事，行院
于宿州；孛术鲁达阿权元帅右都监，完颜讹论副右
都监，行元帅府于唐、邓。戊辰，罢怀州行元帅府，复置
招抚司，与孟州经略司并受中京行枢密院节制。辛
未，仆散安贞以兵出息州，破宋人于净居山寺，拔黄
土关。癸酉，以旱灾，曲赦河南路。丙子，禁京城兵器。元
帅纥石烈牙吾塔破宋兵，复泗州，进逼濠州，至涡口，
乏粮而还西城。癸未，以旱灾诏中外。三月丙戌朔，上
御仁安殿祈雨，仍望祭于北郊。庚寅，宋人围唐、邓，行
元帅府事完颜讹论力战却之。“前邓州千户孛术鲁
毛良虎自拔归国，讹论便宜迁其官三阶，授同知唐
州事，乞正授以示信”，从之。乙未，罢河南路行三司。丙
申，参知政事徒单思忠进尚书右丞，兼修国史。以太
子詹事仆散毅夫为参知政事。谕宰臣曰：“今奉御奉
职，多不留心采访外事。闻章宗时近侍人秩满，以所
采事定升降，今亦宜预为考核之法，以激劝之。”戊戌，
长春节，免朝。己亥，夏因叛人窦赵儿之招，入据来羌
城，孛术鲁合住以重赏诱胁从人为内应，督兵急攻
城，拔之。省试经义进士，考官于常额外多放乔松等
十馀人，有司奏请驳放，上已允，寻复遣谕松等曰：“汝
等中选而复黜，不能无动于心。方今久旱，恐伤和气，
今特恩放汝矣。”庚子，赐林州行元帅府经历官康琚
进士及第。琚以武阶乞赴廷试，故有是命。丙午，以旱
筑坛祀雷雨师。壬子，雨。四月己未，山东行省蒙古纲
言：“东莒公燕宁战败而死，宁所居天胜砦，据险宁亡，
众无所归，变在朝夕。”权署其提控孙邦佐为招抚使，
黄掴兀也为总领，以抚其众。遣使请命，敕有司议之。
辛酉，祷雨于太庙。丙寅，仆散安贞破宋黄、蕲等州。壬
申，俘宋宗室男女七十馀口，献于京师。癸酉，诏亲军
中武举第而授职需次者，仍执旧役，廪给循常，阙至
发遣。辛巳，监察御史刘从益以弹劾失当，夺官一阶，
罢之。诏定进士中、下甲及监官散阶至明威者举充
县令法。五月甲申朔，日有食之。戊戌，宋人据楚丘，官
军复之。庚子，纳兰记僧伏诛，告人赵锐升职四等。壬
寅，陕西元帅完颜赛不遣使来献晋安、平阳之捷，方
议其赏，御史乌古论胡鲁劾其纵将士掳掠，不“副主
上除乱救民之意，乞正其罪。”上以赛不有功，诏勿问，
赏议亦寝。癸卯，唐州守将讹论为元帅赛不犹子，与
宋人战唐州境上，为宋人所败，死者七百馀人，匿之
而以捷闻。御史纳兰发其事，上以赛不故亦不之罪，
而以是意谕之，乃称纳兰敢言，录其功付有司秩满
考最。癸丑，东平内徙，命蒙古纲行省于邳州，王庭玉
行帅府于黄陵堈。六月甲寅朔，尚书省奏驸马都尉

乙丑，遣使谕晋阳公郭文振、上党公完颜开各守疆
土，同心济难，毋以细故启衅端，误国事。戊寅，仆散安
贞坐谋反，并其三子皆伏诛。己卯，越王永功薨。庚辰，
辍朝。壬午，上亲奠于殡所。秋七月己亥，义勇军叛，据
砀山县。庚子，诏增给徐州、清口等处戍兵衣粮。己酉，
砀山贼夜袭永城县，行军副总领高琬败之，命蒙古
纲并力讨捕。辛亥，单州招抚刘琼乞移河南粮济其
车，诏给之。八月壬子朔，罢黄陵堈招抚司。上谕尚书
省，“砀山叛军家属囚归德，旬馀不给粮，恐伤其生。”宰
臣奏：“已给之矣。”又谕枢密：“河北艰食，民欲南来者日
益多，速令渡之，毋致殍死。”癸亥，林、怀帅府邀击红袄
贼于伏恩村，败之。甲子，诏南征溃军复归而能力战
者，依《出界立功格》赏之。乙丑，宋人掠沈丘，杀县令。甲
戌，命有司除逋户负租，毋征见户。九月甲申，以京东
岁饥多盗，遣御史大夫纥石烈胡失门为宣慰使，往
抚安之。更定监察御史违犯的决法。丁亥，诏州府及
军官捕盗慢职，四品以下，宣慰使决之，三品以上奏
裁。戊子，增授隰州招抚使轩成官，改授西省节制。乙
巳，崇进驸马都尉、定国公徒单公弼薨。庚戌，岁星犯
左执法。右丞相高汝砺表乞致仕，诏温留之。冬十月
癸丑，进汝砺官荣禄大夫，命仆散毅夫行尚书省，于
京东督诸军刍粮。乙卯，太医侯济、张于英治皇孙疾，
用药瞑眩，皇孙不能任，遂不疗，罪当死。上曰：“济等所
犯，诚宜死，然在诸叔及弟兄之子，便应准法行之，以
朕孙故杀人，所不忍也。”命杖七十，除名。尚书省言：司
县官“贪暴不法，部民逃亡，既有决罚，他县停匿亦宜
定罪。随处士民久困徭役，客户贩鬻，坐获厚利，官无
所敛，亦宜稍及客户，以宽士民。行院、帅府幕职，虽无
部众，亦尝赞画戎功，而推赏止进官一阶，宜听主将
保奏，第功行赏。”上皆从其请。戊午，遣亲军讨河南群
盗。辛酉，大元兵攻绥德州。壬戌，夏人复侵龛谷。甲子，
敕：“监察所弹事，同列不可预闻，著为令。”丁卯，夏人犯
定西积石之境。戊寅，分京畿戍卒万二千、河中民兵
八千，以许州元帅纥石烈鹤寿将之，屯潼关西。十一
月癸未，陕西东路行省报安塞堡败夏人之捷。甲申，
谕太府减损食品。庚寅，募民兴南阳水田。壬辰，太子
亲王、百官表贺安塞堡之捷，却之。乙未，夏人攻龛谷。
宋人攻蕲县，红袄贼掠宿州。辛丑，诏“蠲徐、邳、宿、泗等
州逋租。官民有能垦辟闲田，除来年科征，归德、亳、寿、
颍停阁逋户租外，仍蠲三之一。逋户田庐，有司募民
承业，禁其毁损，以俟来复。”蒲城县民李文秀等谋反，
伏诛。壬寅，宋人焚颍州，执防御判官而去。是日，相国
寺火。《大元》兵攻延安。十二月辛亥朔，以大元兵下潼
关、京兆，诏省院议之。壬子，罢辟举县令法。丁巳，礼部
侍郎乌古孙仲端、翰林待制安庭珍使北还，各迁一
阶。庚申，罢河南义军。丁卯，诏“罢新签民军，减枢密院
掌兵官及京城戍兵，仍谕行院、帅府毋擅增设补签。”
辛未，罢行总管府及招讨统军检察等司。定宋“人来
归赏格及诈诱征防军人逃亡罪法。”癸酉，元帅合达
买住及其将士以延安功，特赏赉之，仍下诏奖谕。闰
月辛巳朔，大元兵徇鄜州，保大军节度使完颜六斤、
权元帅左都监纥石烈鹤寿、右都监蒲察娄室、遥授
金安军节度使女奚烈资禄，皆死之。乙酉，提控木甲
咬住破沈丘贼于陈瓦。丙戌，颁诏抚谕河南土寇。戊
子，荧惑犯轩辕。己丑，孙瑀及捕盗官吾古出招降泰
和县贼二千人，诏斩其首恶，馀皆释之。同知保静军
节度使郭澍以征粮失期，诬杀平民，坐诛。辛卯，官军
复葭州。癸巳，通远军节度使孛术鲁合往削官。甲午，
月犯荧惑。丙申，红袄贼夜入蒙城县，县官失其符印，
军民死者甚众，贼大掠而去。戊戌，镇星昼见于轸。己
亥，发兵捕京东盗。太白昼见于室。壬寅，发上林署粟
赈贫民。陈、亳等州、鹿邑、城父诸县盗蜂起，趣枢府遣
官讨之。捕盗军所过残民，遣御史一人按视，军所获
牛，有司以官钱收赎。戊申，诏定招捕土寇官赏格。己
酉，更造兴定宝泉，每一贯当通宝四百贯。

元光元年春正月庚戌朔，免朝。辛亥，世宗忌辰，谒奠
于启庆宫。元帅唯弼破红袄贼于张骞店。壬午，遣官
垦种京东、西、南三路水田。甲寅，禁“非边关急速事无
驰传即滥乘者。州县径白省部，四方馆从御史台，外
路从分按御史治之。”诏陕西西路行省徙京兆者，兵
退还治平凉。防州刺史把移失剌以弃城，伏诛。郑州
防御使裴满羊哥、同知防御使古里甲石伦除名，西
面节度使把古乃住夺官一阶。丁卯，诏抚谕京东百
姓。壬辰，诏徙中京、唐、邓、商、虢、许、陕等州屯军及诸军
家属赴京兆、同、华就粮屯二月。乙酉，陕西西路行省
请以厚赏募河西诸蕃部族寺僧，图复大通城，命行
省枢密院筹之。癸巳，上谕宰臣：“宋人以事兵攻平舆、
褒信，我师力战却之，又侦知其事状之详。若俟帅府
上功推赏，岂急于劝奖之道？其遣清望官赍空名宣
敕，核实给之。”乙未，诏谕河南、陕西大元兵屯葭州。壬寅，权定行省枢府、元帅府辄授左右司经历司官罪
法。甲辰，上念鄜延被兵，又延安受围，尝发民粟给军。
诏除延安、鄜坊、丹葭、“绥德税租，仍令有司偿其粟直，
不足者许补官。”戊申，恒州军变，万户呼延棫等千馀
人，杀掠城中，焚庐舍而去。己酉，遣元帅左监军讹可
行元帅府事，节制三路军马伐宋，同签枢密院事时
全行院事副之。三月辛酉，宋人掠确山县之刘村。丙
寅，岁星犯太微左执法。戊辰，枢密院委差官贾天安
上书言利害。壬申，尚书右丞徒单思忠以病马输官，
冒取高价，御史劾之，有司以监主自盗论死。上顾惜
大体，降授陈州防御使。癸酉，提控李师林败夏人于
永木岭。郭文振表：“近得俘者，言南北合兵将攻河南、
陕西。”诏枢密备御。夏四月辛巳，以金吾卫上将军、劝
农使讹可签枢密院事。置大司农司，设大司农卿、少
卿、丞，京东、西、南三路置行司，并兼采访事。壬午，大元
兵攻陵川县。丁酉，林怀路行元帅府事惟良削官两
阶，罢之，更定辟举县令之法而复行之。戊戌，籍丁忧
待阙、追殿等官备防秋。丁未，行枢密院报淮南之捷。
五月戊申朔，大元兵屯隰、吉、翼等州。壬戌，讹可时全
军大败。甲子，讹可以败绩“当死。”上面数而责之，勉其
后效命，脧官两阶。丁卯，召致政胥鼎等赴省议利害。
壬申，时全伏诛。夏六月戊寅朔，造舟运陕西粮，由大
庆关渡抵湖城。癸未，大赦。陈州防御使吕子羽坐乏
军兴自尽。制诸监官及八品以下职事丁忧待阙，任
满遥授者，试补侍卫亲军。命各路司农司设《捕盗方
略》。丁酉，红袄贼掠柳子镇，驱百姓及驿马而去，提控
张瑀追击，夺所掠还。伪监军王二据黎阳县，提控王
泉讨之，复其城。七月庚戌，大元将按察儿以其众屯
晋安、冀州之境。丙辰，上党公完颜开复泽州。己未，归
德行枢密院王庭玉报曹州破红袄贼之捷。庚申，定
监当官选法。河北群盗犯封丘、开封界，令枢密“院御
捕。”甲子，京东总帅纥石烈牙吾塔请自今行院、帅府
幕职有过，得自决之，不允。戊辰，红袄贼袭徐州之十
八里砦，又袭古城、桃园，官军破之。乙亥，太白昼见，经
天，与日争光。八月丁丑，定西征将士官赏有差。己卯，
彗星见西方。甲申，增定藏匿逃亡亲军罪及告捕赏
格。积石州蕃族叛附于夏，巩州提控尼庞古三郎讨
之，获羊千口，进尚膳，诏却之。以彗星见，改元，大赦，谕
旨宰臣曰：“赦书已颁，时刻之间，人命所系。其令将命
者速往，计期而至。”以大司农把胡鲁为参知政事。癸
巳，河间公移剌众家奴、高阳公张甫兵复河间府。是
日，报捷者始达。上以道途梗塞，报者艰虞，命厚赏之。
夏人入德顺。壬寅，祈雨。九月丙午朔，以左右警巡使
兼弹压谕陕西行省备边。壬子，牙吾塔请以兵由寿
州渡淮，𢭏宋人巢穴，不从。乙卯，议经略淮南。己巳，宋
人掠遂平县之石砦店，复侵南阳，唐州提控夹谷九
住败之。冬十月丁丑，夏人掠德顺之神林堡。壬午，宋
张惠攻零子镇，为斡鲁朵所败，掳其裨将二人。河中
府万户孙仲威执其安抚使阿不罕胡鲁剌，据城叛，
陕西行省遣将讨平之。癸未，复曹州。甲申，上猎于近
郊，诏免百官送迎，且勿令治道以劳百姓。庚寅，徙彰
德招抚使杜先军于卫州。乙未，大元兵下荣州之胡
壁堡及临晋。庚子，诏所司巡护避兵民资产。甲辰，以
京兆官民避兵南山者多至百万，诏兼同知府事完
颜霆等安抚其众。十一月乙未，大元兵徇同州，定国
军节度使李复亨、同知定国军节度使讹可皆自尽。
甲寅，京东总帅牙吾塔报临淮破宋军之捷。戊辰，大
元蒙古蒲花攻凤翔府。十二月乙亥朔，上谓皇太子
曰：“吾尝夜思天下事，必索烛以记，明而即行，汝亦当
然。”以河中治中侯小叔权元帅府右都监，许便宜行
事。乙酉，迁同知平阳府事史咏龙虎卫上将军，赐号
守节忠臣，权行平阳公府事。丁亥，叠州总管青宜可
卒，特命其子角袭职。诏谕近侍局官曰：“奉御、奉职皆
少年不知书，朕忆曩时置说书人，日为讲论自古君
臣父子之教，使知所以事上者，其复置。”己丑，兰州提
控唐括昉败夏人于质孤堡。大元以大军攻凤翔。
二年春正月甲辰朔，诏免朝贺。乙巳，世宗忌日，谒奠
于启庆宫。右丞相汝砺乞致政，上面谕使留。大元兵
下河中府，权元帅右都监侯小叔复之。壬子，寿州防
御使完颜乃刺夺官四阶。甲寅，上谕宰臣曰：“向有人
言便宜事，卿等屡奏乞作中旨行之。帝王从谏足矣，
岂可掠人之美以为己出哉？”戊午，四方馆使李瘸驴
以罪罢，宰臣请以散地羁縻之。上曰：“此辈豪杰，正须
诚待，若以术制，适使自疑。但不畀军政，外补何害？”授
瘸驴恒州刺史。又谓：“鬻爵恩例，有丁忧官得起复者，
是教人以不孝也，何为著此令哉？”丁卯，大元兵复下
河中府。二月甲戌朔，皇后生辰，诏免贺礼。己卯，丞相
汝砺朝会，免拜，设榻殿下，久立赐休。壬午，诏：“军官犯
罪，旧制更不任用，今多故之秋，人才难得，朕欲除大
罪外，徒刑追配有武艺善掌兵者，量才复用。其令尚
书省议以闻。”丁亥，大赦。己亥，凤翔围解。石盏合喜加金紫光禄大夫，升左监军，特授大名府海谷忽申猛
安。完颜仲元加光禄大夫，升右监军，特授河北东路
洮委必剌猛安，各赐金鞶带有差。三月甲辰朔，宋人
袭汝阳。壬子，诫谕平章英王守纯崇饮。癸丑，以河中
府推官籍阿外权元帅右都监，总领侯小叔军。甲寅，
上谓宰臣：“人有才堪任事，其心不正者，终不足贵。”丞
相汝砺对曰：“其心不正而济之以才，所谓虎而翼者
也。虽古圣人亦未易知。”上以为然。丙辰，长春节，免朝。
以户部尚书石盏畏忻为参知政事兼修国史。辛酉，
禁茶。壬戌，诏以凤翔战功及颁赏等级遍谕诸郡。甲
子，以完颜伯嘉权参知政事，行尚书省于河中府。辛
未，诏职官犯罪，非死罪除名、遇赦幸免有才干者，中
外并用。夏四月癸酉朔，复霍州汾西县。诏给空名宣
敕，迁赏将士之有功者。丙子，设京兆南山安抚司。丁
丑，故凤翔万户完颜丑和以死节赠怀远大将军，授
刺史职，其父恕除以功例赏外，迁两官，升职二等。己
卯，遣官阅河南帅府见兵，籍闲官豪右亲丁及辽东、
河北客户为军。庚子，募西山猎户为军。五月癸卯朔，
始造《元光重宝》。丙午，复河中府及荥州。遣人持檄招
前恒山公武仙。乙卯，权平阳公史咏复霍州及洪洞
县。丁巳，始造元光珍货，同银行用。戊午，以檄招东平
严实。己未，参知政事毅夫言：“胁从人号忠孝军，而置
沿淮者，所为多不法，请防闲之。”上曰：“人心无常，顾驭
之何如尔。驭之有术，远方犹且听命，况此辈乎？不然，
虽左右亦难防闲，正在廓开大度而已。若是而不能
致太平者，命也。”庚申，签河南路寄居官民充军。辛酉，
徙晋阳公郭文振兵于孟州。甲子，徙权平阳公史咏
兵于解州、河中府。六月乙亥，京东总帅报淮南之捷。
丁亥，罢行省所置监察御史兼弹压之职。戊子，议遣
人招李全、严实、张林。甲午，诏罢河中行省，置元帅府。
辛丑，遥授静难军节度使颜盏虾蟆等以保凤翔功
进官。秋七月壬寅朔，夏人犯积石州，羌界寺族多陷
没，惟桑逋寺僧看逋、昭逋斯没及，荅那寺僧奔鞠等
拒而不从。诏赏诸僧钤辖、正将等官，而给以廪禄。乙
巳，遣兵守卫解州盐池。庚戌，以《空名宣敕》，迁赏诸部
降人。壬子，除市易用银及银与宝泉私相易之禁。癸
丑，敕诸御史曰：“琐细事非人主所宜诘，然凡涉奸弊，
靡不有关国政者。比闻朝官及承应人，月给俸粮，多
杂糠土，有司所收，曷尝有是物哉？至于出纳斗斛，亦
大小不一，此皆理所不容者，而台官初不问事，事须
朕言之，安用汝曹也。”乙卯，丹凤门坏。丁巳，阴坡族之
骨鞠门等叛归，夏元帅夹谷瑞发兵讨之，以捷闻。御
史中丞师安石言制敌二事。戊午，宰臣方对次，有司
奏前奉御温敦太平卒。上大骇曰：“朕屡欲授太平一
职，每以事阻。今仅授之，未数日而亡，岂非天邪！”因谓
宰臣曰：“海陵时有护卫二人私语，一曰‘富贵在天，一
曰由君所赐’。海陵窃闻之，诏授言由君所赐”者以五
品职，意谓诚由己也。而其人以疾，竟不及授。章宗秋
还，闻平章张万公薨，叹曰：“朕回，将拜万公丞相，而遂
不起，命也。”乙丑，诏籍陕西路侨居官民为军。八月辛
未朔，邳州从宜经略使纳合六哥等率都统金山、颜
俊以沂州百馀人，晨入省署，杀行尚书省蒙古纲，据
州反。壬申，诏赏京兆路官军保全南山诸谷之功，以
所全人数多寡为等第，千人以上官一阶，三千人以
上两阶，五千人以上三阶，仍陞职一等，能以力战护
之者又增一阶，战没者就以赠之。甲戌，遣官持空名
宣敕，谕以重赏招纳。合六哥拒命，即命牙吾塔合行
院兵讨灭之。乙亥，火星入鬼宿中，掩积尸气。乙酉，诏
“能捕获反贼六哥者，除见定官外，仍与世袭谋克。”丙
戌，遣官分行蔡、息、陈、亳、唐、邓、裕诸州，洎司农司州县
吏同议，“凡民丁相聚，立砦避兵，与各巡检军相依者，
五千户以上置砦长一员，百户增副一员，仍先迁一
官。能安民弭盗劝农者，论功注授。”九月庚子朔，日有
食之。宋人入寿州，女奚烈蒲乃力战却之。壬寅，枢密
院奏提控术甲锉只罕破宋人之功。甲辰，宋人攻南
阳。丙午，牙吾塔报桃园、淮阳之捷，并以纳合六斤结
构李全之状来告。戊申，降人孙邦佐自李全军中归，
遥授知东平府，兼山东西路兵马都统，管官军，与宋
人力战于胡陂而却之，提控术虎春儿为所杀。癸丑，
纳合六哥所署伪都统乌古论赛汉、夹谷留住等来
归。己未，赠术虎春儿银青光禄大夫。丙寅，扎也胡鲁
等拔邳州南城。丁卯，权御史中丞师安石等劾英王
守纯不实，付有司鞫治，寻诏免罪而犹责谕之。冬十
月癸酉，徙晋阳公郭文振等兵于卫州。乙亥，制“行枢
密院及元帅府农隙之月分番巡徼校猎，月不过三
次。”丁丑，上猎于近郊。己卯，祫于太庙。壬午，火星犯灵
台。乙酉，上猎于近郊。辛卯，诏石濠店、沔池、永宁县各
屯兵千人。壬辰，滕州人时明谋反，伏诛。戊戌，唐邓行
元帅报淮南之捷。十一月己亥，红袄贼伪监军徐福
等来降，诏进牙吾塔官一阶，赐金币有差。辛丑，总帅
牙吾塔报邳州之捷，函叛人六哥首以献。开封县境有虎咥人，诏亲军百人射杀之，赏射获者银二十两，
而以内府药赐伤者。丙午，邳州红袄贼三千来降，初
拟置诸陈、许之间，上以为：“若辈虽降，家属尚在河朔，
馀党必杀之，所得者寡，而被害者众，亦复安忍。不若
命使抚谕，加以官赏而遣之还。果忠于我，虽处河朔，
岂负我邪？且馀众感恩，将有效顺者矣。”戊午，以上党
公完颜开之请，谕开及郭文振、史咏、王遇、张道、卢芝
等各与所邻帅府相视可耕土田及濒河北岸之地，
分界而种之，以给军饷。辛酉，巩州行元帅府报会州
破夏人之捷。十二月己巳朔，徙沿淮巡检边军于内
地。癸酉，以《空名宣命》金银符给完颜开赏功。辛巳，诏
延安土人充司县官、义“军使者，选人代之。量免其民
差税。邳州民丁死战阵者，各赠官一阶。归德、徐、邳、宿、
泗、永、亳、颍、寿等州复业及新地民免差税二年，见户
一年；尝供给邳州者复免一年之半；睢州、陈留、杞县
免三之一。”丁亥，上不豫，免朝。戊子，皇太子率百官及
王妃、公主入问起居。己丑，复入问起居。庚寅，上崩于
宁德殿，寿六十有一。上疾大渐，暮夜近臣皆出，唯前
朝资明夫人郑氏年老侍侧。上知其可托，诏之曰：“速
召皇太子主后事。”言绝而崩，夫人秘之。是夜，皇后及
贵妃庞氏问安寝阁。庞氏阴狡机慧，常以其子守纯
年长不得立，心鞅鞅。夫人恐其为变，即绐之曰：“上方
更衣，后妃可少休他室。”伺其入，遽钥之，急召大臣传
遗诏立皇太子。始启户出，后妃发丧。皇太子方入宫，
英王守纯已先入。皇太子知之，分遣枢密院官及东
宫亲卫军官移剌蒲阿集军三万馀于东华门街。部
署既定，命护卫四人监守纯于近侍局，乃即皇帝位
于柩前。壬辰，宣遗诏，是日，诏赦中外。明年正月戊戌
朔，改元正大，谥大行曰“继天兴统述道勤仁英武圣
孝皇帝”，庙号宣宗。三月庚申，葬德陵。

赞曰：宣宗当金源末运，虽乏拨乱反正之材，而有励
精图治之志，迹其勤政忧民，中兴之业，盖可期也。然
而卒无成功者，何哉？良由性本猜忌，崇信暬御，奖用
吏胥，苛刻成风，举措失当故也。执中元恶，此岂可相
者乎？顾乃怀其援立之私，自除廉陛之分，悖礼甚矣。
高琪之诛执中，虽云除恶，律以《春秋》之法，岂逃赵鞅
“晋阳之责，既不能罪而遂相之，失之又失者也。迁汴
之后，北顾大元之朝，日益隆盛，智识之士，孰不先知。
方且狃于馀威，牵制群议，南开宋衅，西启夏侮，兵力
既分，功不补患，曾未数年，昔也日辟国百里，今也日
蹙国百里，其能济乎？再迁遂至失国，岂不重可叹哉。